title: Roosevelt Skerrit

text: Huhtikuussa 2004 Skerrit solmi suhteet Kiinan kansantasavaltaan ja samalla rikkoi suhteet Taiwaniin. Osana diplomaattisuhteiden solmimista Dominica sai 100 000 000 USD talousapua.


title: Roosevelt Skerrit

text: Skerrit valittiin uudelleen parlamenttiin 2005, ja työväenpuolue sai yhden lisäpaikan.


title: Roosevelt Skerrit

text: Skerritin puolue sai murskavoiton 2009, ja hänet valittiin uudelleen pääministeriksi myös 2014.


title: Patrick Manning

text: Patrick Augustus Mervyn Manning (17. elokuuta 1946 – 2. heinäkuuta 2016) oli Trinidad ja Tobagon pääministeri. Hän toimi pääministerinä 17. joulukuuta 1991 – 9. marraskuuta 1995 ja 24. joulukuuta 2001 – 2010 sekä konservatiivisen "People’s National Movementin" (kansallinen liike; PNM) johtajana 1987 lähtien. Manning oli parlamentissa San Fernando Eastin vaalipiiristä vuodesta 1971 lähtien ja oli pitkäaikaisin parlamenttiedustaja.


title: Patrick Manning

text: Manning suoritti korkeakoulututkinnon University of the West Indiesissa 1969 ja työskenteli geologina Texacolle. Hän oli ministerinasemissa vuosina 1981–198], ennen PNM:n häviötä. Manning johti puolueen voittoon 1991 vaaleissa ja nousi ensimmäisen kerran pääministeriksi. Syytöksiä korruptiosta ja yhteyksistä huumekauppiaisiin esitettiin. Manning jatkoi talouden uudistamista ja Trinidadin ja Tobagon dollarista tuli vapaasti vaihdettava. Monia valtion yrityksiä myytiin ulkomaalaisomistukseen. Vaalit järjestettiin vuonna 1995, vuotta ennen määräaikaa. PNM hävisi ja UNC:n ("United National Congress", kansalliskongressi) Basdeo Pandaysta tuli pääministeri.


title: Patrick Manning

text: Manning toimi opposition johtajana 1995–2001. Hän hävisi myös 2000 vaalit, mutta hallituskriisin jälkeen 2001 järjestetyissä ennenaikaisissa parlamenttivaaleissa PNM sekä hallitseva UNC saivat molemmat 18 paikkaa. Presidentti Arthur Robinson nimitti lopulta Manningin muodostamaan hallituksen. UNC:n Panday väitti tätä perustuslain vastaiseksi ja ilmoitti muodostavansa oman hallituksensa. Osaltaan kyse oli rotupolitiikasta, koska PNM on perinteisesti mustien ja UNC intialaissyntyisten puolue. Kun parlamentin alahuone ei saanut valittua puhemiestä, eikä budjettia saatu hyväksyttyä, presidentti Robinson hajotti sen ja lokakuussa 2002 järjestettiin jälleen vaalit. Manningin puolue voitti vaalit ja hän jatkoi pääministerinä.


title: Patrick Manning

text: Manningin hallinto keräsi syytteitä kyvyttömyydestä, korruptiosta ja nepotismista. Viisi puolueen virkamiestä oli tutkittavana. Manning nimitti vaimonsa Hazel Manningin senaattoriksi ja opetusministeriksi. Väkivaltarikollisuus kasvoi, erityisesti murhat ja panttivankien sieppaukset lunnaita varten. Öljyn hinnan nousu mahdollisti tuloverojen alentamisen ja yliopistokoulutuksen palauttamisen ilmaiseksi.


title: UMP

text: UMP voi tarkoittaa:


title: Sarah Buxton

text: Sarah Buxton (s. 23. maaliskuuta 1965 Brentwood, Kalifornia) on yhdysvaltalainen näyttelijä. Hänet tunnetaan parhaiten saippuasarjojen rooleista kuten mm. "Sunset Beach", "Kauniit ja rohkeat" ja "Päivien viemää".


title: Glen Matlock

text: Glen Matlock (s. 27. elokuuta 1956) on brittiläinen basisti. Hän tuli tunnetuksi Sex Pistolsin alkuperäisenä basistina 1975–1977. Matlock jätti yhtyeen helmikuussa 1977 ja hänet korvattiin nopeasti Sid Viciousilla. Matlock joutui kuitenkin palaamaan Sex Pistolsin kanssa studioon, sillä Vicious ei juurikaan osannut soittaa bassoa, eikä kitaristi Steve Jones pystynyt soittamaan kaikkia basso-osuuksia. Matlock oli mukana Sex Pistols -kiertueilla vuosina 1996, 2002, 2003 ja vuodesta 2007 eteenpäin.


title: Glen Matlock

text: Matlock on esiintynyt myös muun muassa The Philistines -yhtyeessä.


title: Lotta

text: Lotta on Suomessa ja Ruotsissa käytetty naisen etunimi. Toukokuuhun 2017 mennessä Suomessa on rekisteröity 11 198 Lotta-nimen saanutta naista, joista suurin osa on syntynyt vuoden 1980 jälkeen.


title: Lotta

text: Lotta on lyhennelmä ruotsalaisesta Charlotta-nimestä, joka puolestaan on feminiininen hellittelymuoto englantilais–ranskalaisesta miehen nimestä Charles. Charlesin alkuperä on joko saksalainen miestä merkitsevä nimi Karl tai saksan sotilasta tai armeijaa merkitsevä sana.


title: Paarma

text: Paarma tarkoittaa seuraavia:Paarma on seuraavien henkilöiden nimi:


title: Leroy Burrell

text: Leroy Russel Burrell (s. 21. helmikuuta 1967) on yhdysvaltalainen yleisurheilija, joka paransi kaksi kertaa 100 metrin juoksun maailmanennätystä. Kesäkuussa 1991 hän juoksi aikaan 9,90 ja 1994 aikaan 9,85.


title: Leroy Burrell

text:
Burrell kasvoi Lansdownessa, Pennsylvaniassa. Lapsuudessa tapahtuneesta onnettomuudesta johtuen hänen näkökykynsä oli heikko. Tämä haittasi monien urheilulajien harrastamista, mutta juokseminen onnistui ja Burrell päättikin keskittyä pikajuoksuun jo nuorella iällä. Hänen uraansa varjostivat useat loukkaantumiset, jotka monesti sattuivat juuri arvokilpailujen kannalta huonoon aikaan. MM-kilpailuissa 1991 hän voitti hopeaa 100 metrin juoksussa ja Barcelonan olympialaisissa
1992 100 metrin juoksussa hän epäonnistui. Samaisissa kisoissa hän kuitenkin voitti olympiakultaa Yhdysvaltain pikaviestijoukkueesta.


title: Leroy Burrell

text: Vuonna 1994 Burrell meni naimisiin juoksija Michelle Finnin kanssa. Heillä on kaksi poikaa. Juoksu-uransa Burrell lopetti vuonna 1998. Hänen sisarensa Dawn Burrell voitti pituushypyssä Yhdysvaltain hallimestaruuden 1997.


title: Egyptin keskiaika

text: Egyptin keskiaika on Egyptin historian ajanjakso, joka alkoi 600-luvulla ja päättyi 1400- ja 1500-luvun taitteessa. Sinä aikana Egypti vähitellen muuttui pitkälti islamilaiseksi.


title: Egyptin keskiaika

text: Egyptin keskiajan katsotaan yleensä alkavan, kun kenraali Amr ibn al-Asin hyökkäsi maahan vuonna 639. Siihen asti Egypti oli kuulunut Bysantin valtakuntaan ja sen luostarilaitos ja koptilaisuus olivat olleet tärkeitä ja vaikutusvaltaisia. Bysantilla oli kuitenkin ollut vaikeuksia valtansa säilyttämisessä, koska persialaiset olivat edenneet 600-luvun alussa. Vuonna 628 Bysantti oli vakiinnuttanut valtansa alueella uudestaan. Amr ibn al-Asinin joukot hyökkäsivät maahan vuonna 639 ja vuoteen 642 mennessä he olivat karkottaneet Itä-Rooman armeijan. Vallanvaihto ei kuitenkaan suuresti vaikuttanut egyptiläisten arkeen. Kristittyjen käännyttämistä ei vakavasti yritetty ja kreikka pysyi hallintokielenä. Uuteen al-Fustatin kaupunkiin rakennettiin moskeija, mutta Aleksandria säilytti asemansa Välimeren johtavana satamana.


title: Egyptin keskiaika

text: Aluksi Egypti oli yksi umaijadien ja myöhemmin abbasidien provinssi. Ajan myötä arabiasutus lisääntyi ja islamilaisen valtakunnan huomio suuntautui enemmän Ifriqiyahiin (nyk. Tunisia). Abbasidien keskusvalta heikentyi ja etenkin Harun al-Rašidin valtakaudella (786–809) kuvernööri vaihtui usein. Kuvernöörin poikapuoli Ahmad bin Tulun teki Egyptistä riippumattoman vuoteen 877 mennessä. Abbasidit saivat maan jälleen hallintaansa vuonna 905, mutta menettivät sen taas vuonna 935. Fatimidit valtasivat Egyptin ja tekivät siitä valtakuntansa keskuksen. He hallitsivat Egyptiä 969–1171.


title: Egyptin keskiaika

text: Saladin, aijubidien dynastian perustaja, syrjäytti fatamidit vuonna 1171. Hän taisteli ristiretkeläisiä vastaan, mutta piti myös yllä kauppasuhteet Eurooppaan, erityisesti Italiaan. Saladin valtasi Jerusalemin ja kukisti Palestiinan ristiretkeläiset. Hän rakensi Egyptistä imperiumin, jonka pääkaupunki oli Kairo. Vuonna 1250 mamelukit nousivat valtaan. Heidän aikanaan vuosisatoja jatkuneet arabilaistuminen ja islamilaistuminen saatettiin loppuun. Egypti nousi keskeiseksi tekijäksi islamilaisessa teologiassa, skolastiikassa ja taiteessa. Vuonna 1517 Egypti liitettiin osmanien valtakuntaan ja siitä tuli jälleen provinssi.


title: Roland Barthes

text: Roland Barthes (12. marraskuuta 1915 Cherbourg – 26. maaliskuuta 1980 Pariisi) oli ranskalainen kirjallisuudentutkija ja semiootikko. Strukturalisteihin ja myöhemmin jälkistrukturalisteihin lukeutunut Barthes oli Ferdinand de Saussuren seuraaja. Barthesin teorian ytimenä on ajatus merkityksellistämisen kahdesta tasosta, denotaatiosta ja konnotaatiosta.


title: Roland Barthes

text: Barthesin kenties tunnetuin teos on "Mytologioita" (1957). Se on eräs kulttuurintutkimuksen klassikoista. Kirja koostuu lyhyistä esseistä, joissa Barthes analysoi erilaisia nyky- ja populaarikulttuurisia ilmiöitä ja tekstejä. "Mytologioita" sisältää myös teoreettisen artikkelin "Myytti tänään", jossa Barthes hahmottelee myytin käsitettä sekä esittelee myös niin sanotun ensimmäisen ja toisen asteen merkityksen. Barthesin myöhemmässä tuotannossa näitä vastaavat juuri denotaatio ja konnotaatio. Barthesin käsitys myytistä on hyvin lähellä ajatusta ideologiasta.


title: Roland Barthes

text: Roland Barthes syntyi Cherbourgissa 12. marraskuuta 1915. Hänen isänsä oli meriupseeri, joka kuoli ensimmäisessä maailmansodassa, joten Barthes jäi puoliorvoksi 1-vuotiaana. Barthes oli hyvin kiintynyt äitiinsä, jonka kanssa muutti Bayonneen ja sitten Pariisiin, jossa kävi koulunsa. Barthes sai klassisen sivistyksen Sorbonnen yliopistossa. Hän sairastui tuberkuloosiin 19-vuotiaana ja joutui viettämään useita vuosia keuhkotautiparantoloissa.


title: Roland Barthes

text: Barthes opetti kirjallisuutta eri oppilaitoksissa Biarritzissa (1939), Bayonnessa (1939−1940), Pariisissa (1942−1946) sekä Bukarestissa (1948−1949), Aleksandrian yliopistossa (1949−1950) ja toimi erilaisissa kulttuurivaihdon tehtävissä vuosina 1950−1952. Seuraavaksi hän teki tieteellistä tutkimustyötä valtion tieteellisessä tutkimuskeskuksessa ja École pratique des hautes études -korkeakoulussa. Lukuvuoden 1967−1968 hän opetti Johns Hopkins -yliopistossa Baltimoressa, Yhdysvalloissa. Ranskaan palattuaan hänet nimitettiin Collège de Francen semiologian professoriksi.


title: Roland Barthes

text: Barthes kuoli 26. maaliskuuta 1980 Pariisissa jouduttuaan auto-onnettomuuteen. Hän oli juuri syönyt lounasta Michel Foucault’n ja François Mitterrandin kanssa.


title: Back in Black (kappale)

text: ”Back in Black” on australialaisen hard rock -yhtye AC/DC:n kappale vuonna 1980 julkaistulta samannimiseltä albumilta. Kappaleesta on tehty myös musiikkivideo. Kappaleen ovat tehneet kitaristit Angus Young ja Malcolm Young sekä laulaja Brian Johnson.


title: Back in Black (kappale)

text: ”Back in Black” on yhtyeen tunnetuimpia ja suosituimpia kappaleita. Kappaleen on coveroinut The Hives, Foo Fighters Jack Blackin kanssa, Muse Nic Cesterin kanssa, Travis ja kolumbialainen poplaulaja Shakira.


title: Back in Black (kappale)

text: Kappale julkaistiin livenä vuonna 1992 albumeilla "Live" ja "".


title: Back in Black (kappale)

text: Kappale oli Yhdysvalloissa sijalla 37 Billboard Hot 100 -listalla vuonna 1981 ja sijalla 51 Billboard’s Mainstream Rock Tracks -listalla. Se oli myös musiikkikanava VH1:n listalla VH1’s 40 Greatest Metal Songs sijalla 4 ja sijalla 187 "Rolling Stone" -lehden listalla 500 Greatest Songs of All Time. Kappale on tarkoitettu kunnianosoituksena yhtyeen toiselle laulajalle Bon Scottille, joka kuoli vuonna 1980 alkoholimyrkytykseen.


title: Rock and Roll Ain’t Noise Pollution

text: Rock and Roll Ain’t Noise Pollution on australialaisen hard rock -yhtye AC/DC:n kappale, joka julkaistiin yhtyeen menestysalbumilla "Back in Black" vuonna 1980.


title: Rock and Roll Ain’t Noise Pollution

text: Kappale on yhtyeen yksi tunnetuimmista kappaleista. Se alkaa soolokitaristi Angus Youngin hennolla kitarariffillä (chicken pickin’- tyyli). Kappaleen raskaus lisääntyy alusta alkaen.


title: Rock and Roll Ain’t Noise Pollution

text: Kappaleen ovat tehneet Angus Young, Malcolm Young ja Brian Johnson


title: Ngô Đình Diệm

text: Ngô Đình Diệm Jean Baptiste (3. tammikuuta 1901 – 2. marraskuuta 1963) oli Vietnamin tasavallan eli Etelä-Vietnamin ensimmäinen presidentti vuosina 1955–1963.


title: Ngô Đình Diệm

text: Diệm syntyi Huếssa, joka oli Nguyễnin dynastian hallituskaupunki. Ngôn suku oli katolilainen. Diệm oli yksi keisari Bảo Đạin korkeimmista viranomaisista ennen toista maailmansotaa, mutta erosi pidettyään keisaria ranskalaisten nukkehallitsijana. Diệm oli nationalisti, kiihkokatolilainen ja antikommunisti. Hänen vanhempi veljensä oli Huến arkkipiispa.


title: Ngô Đình Diệm

text: Vuonna 1945 hänet pidätettiin ja karkotettiin Kiinaan taisteluista ranskalaisvaltaa vastustavien ja lisää kannatusta keräävien kommunistien kanssa. Vapautuksensa jälkeen hän kieltäytyi liittymästä Ho Tši Minhin lyhytaikaiseen hallitukseen ja lähti maanpakoon Yhdysvaltoihin. Hän palasi ranskalaisten vetäytymisen jälkeen 1954, ja keisari Bảo Đại nimitti hänet pääministeriksi. Diệm hylkäsi Geneven konferenssin vaatiman kansanäänestyksen maan yhdistymisestä ja vaaleista. 26. lokakuuta 1955 maan katolilaiset äänestivät epämääräisesti järjestetyssä kansanäänestyksessä keisarin pois vallasta, ja Diệm ryhtyi maan ensimmäiseksi presidentiksi.


title: Ngô Đình Diệm

text: Diệmin hallinto oli tiukkaa, puritaanista ja nepotistista. Hänen luotetuin apurinsa oli hänen veljensä Ngô Đình Nhu, joka johti Diệmiä kannattavaa puoluetta. Toinen veli lähetettiin lähettilääksi Britanniaan ja sai tehtävän cham-vähemmistön asioiden hoitajana.


title: Ngô Đình Diệm

text: Veljen vaimo ”Madame Nhu” oli naimattoman Diệmin ensimmäinen nainen ja uudisti maata katolilaisten arvojen mukaan. Bordellit ja oopiumiluolat suljettiin, avioerosta ja abortista tuli laitonta, ja siveellisyyslakeja vahvistettiin. Diệm löi gangsteri Le Van Vienin, jonka liiketoimet olivat nauttineet erikoista suojelusta ranskalaisten ja keisarin hallitessa. Diệm oli myös kiihkeä antikommunisti, ja kidutuksia ja epäiltyjen teloituksia järjestettiin päivittäin. Maan buddhalainen enemmistö syytti Diệmin salaista poliisia vainoista ja järjesti joukkoprotesteja ja vallankaappausyrityksiä.


title: Ngô Đình Diệm

text: Kun hallitus murskasi buddhalaisten munkkien protestin toukokuussa 1963, Yhdysvallat lopetti apunsa maalle. Lukuisat munkit tekivät julkisen polttoitsemurhan protestina. Diệm ja Madame Nhu väittivät kommunistien soluttaneen munkit, ja heitä kohdeltiin kuten kommunisteja.


title: Ngô Đình Diệm

text: Yhdysvaltain presidentin John F. Kennedyn määräyksestä lähettiläs Henry Cabot Lodge kieltäytyi tapaamasta Diệmia. Kun Yhdysvallat kuuli armeijan kenraali Dương Văn Minhin kaappaussuunnitelmista, se vakuutti ettei puuttuisi siihen.


title: Ngô Đình Diệm

text: Dương Văn Minh ja hänen kumppaninsa kaatoivat hallituksen ja ampuivat presidentti Diệmin ja hänen veljensä Ngô Đình Nhun 2. marraskuuta 1963. Yhdysvallat osoitti järkytystään tapahtuneen johdosta. Madame Ngo Dinh Nhu, joka oli tuolloin vierailemassa Yhdysvalloissa, syytti maata heti kaappauksesta.


title: Pussimäyrät

text: Pussimäyrät ("Peramelemorphia") on pussieläinlahko, johon kuuluvat pussimäyrät, pussikaniinit ja 1950-luvulla sukupuuttoon kuollut pussisika. Nisäkäsnimistötoimikunta on ehdottanut, että lahkon suomenkieliseksi nimeksi vaihdettaisiin "pusselit".


title: Pussimäyrät

text: Lahkon eläimet ovat endeemisiä Australian ja Uuden-Guinean lajeja. Eläinten ulkonäkö on lähes kaikilla samantapainen: tukeva ja kaariselkäinen vartalo, pitkä ja hieman kapeneva nokka, suuret pystysuorat korvat, suhteellisen pitkät ja ohuet raajat sekä kapea häntä. Niiden koko vaihtelee 140 gramman ja kahden kilogramman välillä. Suurin osa eläimistä on kuitenkin kooltaan puolikasvuisen kissan kokoisia painaen noin yhden kilogramman.


title: Pussimäyrät

text: Lahkon sijoitus pussieläinten joukossa on ollut hankalaa. Jokaisella lahkon eläimellä on monta paria alaetuhampaita. Tämä osoittaisi, että lajit olisivat kehittyneet pussipedoista. Kuitenkin toinen omalaatuinen piirre, yhteenkasvaneet toinen ja kolmas varvas, on luonteenpiirteinen myös harvaetuhampaisille. Myös lahkon sisäinen heimojen ja sukujen luokitus on muuttunut useaan kertaan.


title: Suuramiraali

text: Suuramiraali () on ollut joissakin maissa, etenkin Saksan keisarikunnan laivastossa, Weimarin tasavallan laivastossa ja Kriegsmarinessa merivoimien korkein sotilasarvo, joka vastaa maavoimien marsalkkaa. Muissa maissa sitä on vastannut laivastoamiraali. Suuramiraali on ollut kuninkaallinen tai maansa merivoimien komentaja. Kriegsmarinella oli myös kenraaliamiraalin arvo, joka oli ylempi kuin amiraali, mutta alempi kuin suuramiraali.


title: Suuramiraali

text: Suomessa arvoja ei ole käytössä.


title: Suuramiraali

text: Itävalta-Unkarin laivastossa suuramiraalin arvo annettiin laivaston komentaja Anton Hausille vuonna 1916 sekä hänen seuraajalleen Maximilian Njegovanille tämän jäädessä eläkkeelle 1918. Arvo annettiin myös arkkiherttua Kaarle Stefanille 1911 sekä ensimmäisen maailmansodan aikana kunnianosoituksena eräille muille Itävallan ja Saksan keisarillisten perheiden jäsenille.


title: Suuramiraali

text: Italiassa Benito Mussolini myönsi suuramiraalin ("Grande ammiraglio") arvon Paolo Thaon di Revelille 1924. Italiassa arvoa ei ole annettu muille.


title: Pussikaniinit

text: Pussikaniinit ("Thylacomyidae") ovat kaikkiruokaisia pussieläimiä. Ne ovat pussimäyrien lahkon ("Peramelemorphia") suurimpia jäseniä. Pussikaniineita on elossa enää yksi laji, isopussikaniini ("Macrotis lagotis"). Pikkupussikaniini ("Macrotis leucura") kuoli sukupuuttoon 1950-luvulla.


title: Pussikaniinit

text: Pussikaniineilla on lahkonsa muiden eläinten tapaan pitkä kuono ja todella pitkät korvat. Muihin lahkon lajeihin verrattuna niillä on pitempi häntä ja korvat sekä pehmeämpi turkki. Pussikaniinit ovat yöllisiä eläimiä, jotka saavat kaiken nesteensä ravinnostaan, johon kuuluu kaikkea hämähäkeistä hedelmiin.


title: Pussikaniinit

text: Pussikaniinit ovat loistavia kaivautujia ja tekevätkin laajoja tunnelisysteemejä. Ne käyttävät vahvoja eturaajojaan ja hyvinkehittyneitä kynsiään. Niillä on usein pesänsä alueella useita muita koloja, joihin ne menevät suojaan petoeläimiä ja päivän kuumuutta.


title: Pussikaniinit

text: Nisäkäsnimistötoimikunta on ehdottanut "Macrotis"-suvulle uutta suomenkielistä nimeä "korvapusselit".


title: Pussimäyrät (heimo)

text: Pussimäyrät ("Peramelidae") on yksi pussimäyrien lahkoon ("Peramelemorphia") kuuluvista heimoista. Siihen kuuluu suurin osa lahkon lajeista. Heimo jaetaan kolmeen alaheimoon ja kuuteen sukuun, joissa on yhteensä 18 lajia.


title: Pussimäyrät (heimo)

text: Pussimäyrienkin luokittelu on ollut hankalaa, sillä Uuden-Guinean ja Australian pohjoisosien sademetsien lajit näyttävät olevan selvästi erollaan muista pussimäyristä. Ne jaettiinkin hetkeksi omaksi heimokseen, kuonopussimäyrät "Peroryctidae". Nyttemmin ne on kuitenkin palautettu takaisin pussimäyrien heimoon, "Peroryctinae"- ja "Echymiperinae"-alaheimoihin. Pussimäyrien heimoon on aiemmin luettu myös pussisian ("Chaeropus") ja pussikaniinien ("Macrotis") suvut, mutta nykyisin niiden katsotaan muodostavan omat heimonsa.


title: Pussimäyrät (heimo)

text: Pussimäyriä elää monenlaisissa elinympäristöissä aavikoilta sademetsiin ja asutuille alueille. Elintavoiltaan ne ovat kaikkiruokaisia ja maassa liikkuvia yöeläimiä, jotka viettävät valoisan ajan vahvoilla eturaajoillaan maakasoihin kaivamissaan koloissa. Niiden koko vaihtelee ruumiinpituudeltaan 17-senttisestä hiiripussimäyrästä puolimetriseen ja lähes viisi kilogrammaa painavaan isokuonopussimäyrään. Urokset ovat monilla lajeilla huomattavasti suurempia ja painavampia kuin naaraat.


title: Pussimäyrät (heimo)

text: Nisäkäsnimistötoimikunta on ehdottanut, että pussimäyrien suomenkieliseksi nimeksi vaihdettaisiin "pusselit".


title: Jaakko Mäntyjärvi

text: Jaakko Mäntyjärvi (s. 27. toukokuuta 1963 Turussa) on suomalainen kääntäjä ja säveltäjä.


title: Jaakko Mäntyjärvi

text: Mäntyjärvi on pääammatiltaan suomen ja englannin kääntäjä. Hän on opiskellut Helsingin yliopistossa musiikkitiedettä ja englannin kieltä sekä Sibelius-Akatemiassa musiikin teoriaa. Mäntyjärvi on tehnyt itsensä tunnetuksi erityisesti kuorosäveltäjänä, ja hänen teoksiaan on julkaistu satakunta. Hän on myös opettanut Sibelius-Akatemiassa kuoromusiikin historiaa.


title: M. Shadows

text: M. Shadows (Matthew Charles Sanders, s. 31. heinäkuuta 1981) on yhdysvaltalainen muusikko. Hän on Avenged Sevenfold -yhtyeen laulaja. Shadows varttui Huntington Beachin kaupungissa Kalifornian Orangen piirikunnassa. Shadows oli ennen punk-yhtyeessä nimeltä Successful Failure, jonka aikana hän kirjoitti laulun ”Streets”. Kappale äänitettiin myöhemmin Avenged Sevenfoldin kanssa. Hän on myös mukana Good Charlotten kappaleessa ”The River” yhdessä Synyster Gatesin kanssa. Shadows on kertonut, että yhtyeet Bad Religion, Guns N' Roses, Pantera, Iron Maiden, Megadeth, Metallica, NOFX ja Beastie Boys olivat hänen inspiroijiaan.


title: Soutulaite

text: Soutulaite on kuntoilulaite, jolla voi harjoittaa aerobista kuntoa, sekä lihasten, lähinnä selän ja hauisten kestävyyttä. Soutulaitteet ovat yleisiä kuntosaleilla ja niitä on myös kotikäytössä.


title: Soutulaite

text: Samanlaista soutuliikettä kuin soutulaitteessa voi harjoittaa myös alataljassa. Tällöin kuitenkin käytetään yleensä raskaita painoja ja tavoitellaan lihasten massan ja voiman kehitystä.


title: Steve Backley

text: Stephen James ”Steve” Backley (s. 12. helmikuuta 1969) on entinen englantilainen keihäänheittäjä. Hän on saavuttanut neljä peräkkäistä Euroopan mestaruutta, kaksi maailmanmestaruushopeaa, kaksi olympiahopeaa sekä olympiapronssimitalin. Kansainyhteisön kisoista hän voitti kolme kultaa ja yhden hopean.


title: Steve Backley

text: Backleyn ura maajoukkuetason heittäjänä kesti yli 15 vuotta ja hän on ainoa brittiläinen yleisurheilija, joka on voittanut mitalin kolmissa olympialaisissa. Backley uran ensimmäinen suuri voitto oli nuorten Euroopan-mestaruus vuonna 1987 tuloksella 75,14.


title: Steve Backley

text: Backley valittiin vuonna 1990. Hän päätti arvokisauransa Ateenan kesäolympialaisiin 2004, jossa hän sijoittui neljänneksi tuloksella 84,13.


title: Steve Backley

text: Backleylle myönnettiin brittiläisen imperiumin ritarikunnan MBE-arvo vuonna 1995 ja OBE vuonna 2003. Hänellä on vaimo Clare. Backley oli kihloissa suomalaisen kolmiloikkaajan Heli Koivulan (nykyinen Kruger) kanssa 1990-luvun loppupuolella.


title: Steve Backley

text: Urallaan Backley rikkoi maailmanennätyksen kolme kertaa.


title: Kyykkyteline

text: Kyykkyteline on teline, jonka varaan voidaan asettaa levytanko painoineen. Se löytyy lähes jokaiselta kuntosalilta. Kyykkyteline on käytännössä pakollinen jalkakyykkyä tehdessä, paitsi silloin kun painot ovat niin pienet että harjoittelija jaksaa nostaa ne lattialta ensin pään yläpuolelle ja laskea niskaan. Kyykkytelinettä voi hyödyntää myös muissa liikkeissä, yleensä esimerkiksi pystypunnerruksessa painoa ei ensimmäisessä toistossa vedetä maasta rinnalle, vaan se otetaan telineestä. Erillistä penkkiä käyttämällä kyykkytelinettä voidaan käyttää myös penkkipunnerruksessa.


title: Kyykkyteline

text: Joihinkin telineisiin voidaan asettaa tukiraudat, joiden päälle paino jää, mikäli harjoittelija ei jaksa nousta ylös kyykyn ala-asennosta. Kyykkytelineen variaatio on erityinen häkki, ns. power-rack, jossa suoritettua kyykkyä voi sanoa vielä astetta turvallisemmaksi kuin tavallisessa tukiraudoilla varustetussa telineessä tehtyä.


title: Dippi

text: Dippi eli dippikastike eli dippauskastike (, 'kastaa', 'upottaa') on melko sakeaa kastiketta, johon upotetaan suuhun sopivan kokoisia ruokapaloja, kuten kasvisten lohkoja. Kastikkeen perusaineksena voi olla muun muassa jogurtti, kermaviili, majoneesi, ranskankerma tai näitä yhdistelemällä aikaansaatu seos. Myös mausteet ovat olennainen osa dippikastiketta.


title: Fernando Güell

text: Fernando Güell (s. 1959 Espanja) on yksi Disneyn eläinmaailman piirtäjistä. Valmistuttuaan taidekoulusta hän ryhtyi freelance-taiteilijaksi vuonna 1977. Hän alkoi piirtää Disney-sarjakuvia tanskalaiselle Egmont-kustantamolle vuonna 1981. Työskenneltyään välillä jonkin aikaa Pariisin Disneylandin taideosastolla hän palasi Egmontille päälavastajaksi vuonna 2000.


title: Cocco Bill

text: Cocco Bill on sarjakuvahahmo ja Villiä Länttä parodioiva sarjakuva, jonka loi italialainen Benito Jacovitti 28. marraskuuta 1957. Cocco Bill ilmestyi ensimmäisen kerran "Il Giorno dei Ragazzi" -lehdessä, joka oli sanomalehti "Il Giornon" lastenlehtiliite. Suomessa on julkaistu kymmenen Cocco Bill -sarjakuvalehteä vuosina 1975–1979.


title: Cocco Bill

text: Jacovittin tarinoille tunnusomaista on niiden absurdi päättömyys, tapahtumien runsaus ja vauhdikkuus sekä hullut yksityiskohdat. Maastossa lojuu joukoittain makkaranpätkiä, luita sekä pulskia matomaisia otuksia. Cocco Bill ei epäröi käyttää pistoolejaan, joiden rajoitteena ei ole määritelmä "kuudestilaukeava".


title: Cocco Bill

text: Cocco Bill on cowboy, jolla on liipaisinsormet herkässä. Revolverinsa hän vetäisee pistoolikoteloista vauhdikkailla käänteillä ja ampuu sumeilematta vastustajat hengiltä. Hän puolustaa väsymättömästi lakia. Cocco Billin kumppanina on uskollinen hevonen Hölkky (italiaksi "Trottalemme"). Viskiä Cocco Bill ei juo vaan tilaa aina saluunassa kamomillateetä. Tämän vuoksi Cocco Bill joutuu tavan takaa pilkanteon kohteeksi, mistä ärsyyntyneenä hän rankaisee pilkkaajaansa kovakouraisesti.


title: Cocco Bill

text: Sarjakuvasta löytyvät westerneille tyypilliset aiheet, kuten intiaanit, seriffit ja roistot. Westerneille vähemmän tyypilliseen tapaan tarinat ovat pullollaan absurdeja juonenkäänteitä ja outoja yksityiskohtia.


title: Cocco Bill

text: Juonenkäänteiden absurdiutta kuvaa seuraava esimerkki: Kertomuksen alussa Cocco Bill, Riwolli Rexi ja pienikokoinen apassi Kanansilmä kinastelevat siitä kuka saa nimetä kyseessä olevan sarjakuvatarinan. Cocco keksii ratkaisun: "Koska kaikki haluamme tämän jutun heittäkäämme arpaa. Voittaja nimeää jutun. Okey?" "Jos tulee klaava, voitan minä ja te häviätte, jos sen sijaan tulee kruunu, te häviätte ja minä voitan! Sovittu?" Kanansilmä kysyy: "Kofkaf minä voitan?" Cocco vastaa: "No, hm... Sinä voitat jos raha ei putoa alas! Ugh?" Kanansilmä: "Ugh!" Raha heitetään ilmaan. Cocco Bill: "Voi enkeli, se jäi ilmaan!". "(Cocco Bill - "Kanansilmä ja silmättömät")".


title: Cocco Bill

text: Outoja yksityiskohtia taas ovat joka puolella maassa lojuvat tai maasta törröttävät makkarat, lyijykynät, kädet tai jalat sekä luut. Pelästyneen henkilön tukka tyypillisesti lentää päästä, raivostunut henkilö saa hetkeksi torahampaat. Seinissä, maassa tai ihmisten vaatteissa saattaa lukea erilaisia huomautuksia, tai maassa makaavat toukkamaiset olennot kommentoivat tapahtumia. Ihmiset tekevät myös kummallisia asioita, kuten maalaavat harrastuksenaan hevosia tai kutovat saluunassa sukkaa.


title: Cocco Bill

text: Cocco Bill -tarinoiden, kuten muidenkin Jacovittin sarjakuvien, alati läsnä oleva osa on väkivaltaisuus. Toisaalta Cocco Billin väkivalta on aina anarkistisen huumorin sävyttämä osa juonta.


title: Cocco Bill

text: Cocco Bill esiintyi Suomessa ensimmäisen kerran "Seura"-lehdessä (numeroissa 50/60–23/62) nimellä "Paukku-Pete". Tarinat olivat alkuperäisen sarjan mukaisesta järjestyksestä ensimmäinen, kolmas ja neljäs. Kaksi ensimmäistä kantoivat yksinkertaista nimeä Paukku-Pete. Kolmannen nimi oli Paukku-Pete Kanadassa. Käytännössä kaikkia julkaistuja sivuja oli sormeiltu. Ensimmäisissä kahdessa tarinassa lähes kaikilla sivuilla ensimmäistä ja kolmatta strippiä oli kasvatettu korkeussuunnassa ja vastaavasti toista ja neljättä madallettu. Kolmannen tarinan sivuissa oli kahdenlaista ulkoasua: osa sivuista oli edellä mainitun kaltaisia, osa kapeita puolen sivun korkuisia kokonaisuuksia (valtaosa ruuduista oli leikelty noin kahden ruudun ja kuuden stripin torneiksi). Ensimmäinen tarina julkaistiin kokonaisuudessaan, mutta toisesta tarinasta oli jäänyt painamatta sivu 27. Viimeinen tarina sen sijaan loppui kesken, sillä Seurassa siitä nähtiin vain 14 sivun torso. Alkuperäisessä tarinassa olisi ollut yhtä monta sivua kuin kahdessa edellisessäkin eli 30 sivua.


title: Cocco Bill

text: Vuosina 1975–79 julkaistiin kymmenen Cocco Bill -sarjakuvalehteä. Lehtien kustantaja oli Lehtimiehet Oy. Lehtien numeroinnissa on hieman epätäsmällisyyttä. Lehdistä neljä sisältää pelkästään Cocco Bill -tarinoita. Muissa lehdissä on lisäksi vaihtelevan pituisia juttuja, joissa seikkailevat muun muassa Tarallino (myös nimellä Tilulilulei), Zorry Kid, Kanansilmä (italiaksi "Occhio di Pollo"), Kananjalka (iltaliaksi "Gamba di quaglia") sekä Roomeo ja Juulia. Cocco Bill -kertomuksissa on lukemattomia hahmoja, kuka esiintyen vain ohimennen ja ketkä useasti, kuten Kanansilmä tai kauheat Kuknass-veljekset ("seitsemän eriväristä jätkää", palkkatappajia).


title: Cocco Bill

text: Sarjan päätoimittaja, suomentaja ja tekstaaja vaihtuivat välillä. Painolaatu ja asettelu eivät aina olleet tasalaatuisia. Esimerkiksi "Cocco Bill ja Kanansilmä" -albumissa sivut 11–40 (yhteensä albumissa on 50 sivua) sisältävät sarjakuvaa Jacovittin hahmosta "Karolin Kananjalka". Muusta albumista poiketen kyseisiltä sivuilta puuttuvat sivumarginaalit kokonaan, ja painojälki on paikoitellen suttuista. Albumissa "Kauniit, pahat ja rumat" alkuperäinen tarina on julkaistu leveämmässä formaatissa ja suomennoksessa vain ensimmäinen sivu on poikittain (todennäköisesti sivukokonaisuuteen kuului kolme strippiä per sivu). Jäljelle jääneet ruudut on ryhmitelty uudelleen albumin muotoon. Joistakin lehdistä puuttui sivunumerointi.


title: Cocco Bill

text: Lehtimiehet Oy, joka julkaisi myös sellaisia lehtiä kuin Hymy, Jaana, Ratto ja Jallu, mainosti omia lehtiään joidenkin Cocco Bill -lehtien ruuduissa. Esimerkiksi aitauksessa on yksisilmäisiä (kaikilla silmälappu) apassikanoja: yhdellä on kädessä kyltti, jossa lukee "Osta Ratto", ja toinen kana istuu nojatuolissa lukemassa Ratto-lehteä. "(CB – Kanansilmä ja silmättömät, s. [6])."


title: Cocco Bill

text: Koska ensimmäiset Cocco Bill -lehdet julkaistiin Suomessa yli 30 vuotta sitten melko heikkolaatuiselle paperille painettuina, on Jacovittin sarjakuvien löytäminen antikvaarisista kirjakaupoistakin vaikeaa. Edes Suomen kansallisbibliografiasta eli Fennica-tietokannasta ei löydy tietoja kaikista lehdistä.


title: Cocco Bill

text: Ennen Cocco Billiä Jacovitti piirsi esimerkiksi sarjoja "Pete lo sceriffo" (1943), "Pippo nel Texas" (1943) ja "Tex Revolver" (1955), mutta "Paukku-Pete" on ensimmäisiä julkaistuja Cocco Billejä. Jacovittin piirroshahmo Pippo "(Pippo, Pertica e Palla)" on esiintynyt Yliveto-lehdessä (numeroissa 1/54–24/55). Mustanaamio-lehdessä on vuosina 2004–2005 julkaistu jotakin Jacovittin tuotantoa.


title: Cocco Bill

text: Suomalainen Zum Teufel Kustannus julkaisi Cocco Bill -sarjakuvaa uudelleen vuonna 2011. Kustantamon ensimmäinen julkaisu on kovakantinen ja 127-sivuinen laitos "Cocco Bill – Osa 1: Kamomillacowboy saapuu kaupunkiin". Kirjan ensimmäistä tarinaa ei ole nimetty, tai se on nimeltään vain "Cocco Bill". Kolme muuta tarinaa ovat "Cocco Bill ja apassit" vuodelta 1958, "Cocco Bill ja vallankumous" (1958–59) sekä "Cocco Bill kasakkana" (1961–62).


title: Cocco Bill

text: Kvaak.fi palkitsi "Kamomillacowboy saapuu kaupunkiin" albumin alkuvuodesta 2012 Herra Koipeliini -palkinnolla.


title: Cocco Bill

text: Vuonna 2002 julkaistiin Cocco Bill -animaatiosarja, jonka ohjasi Pierluigi De Mas ja käsikirjoittivat Oscar Avogadro sekä Sergio Crivellaro. Sarjassa oli noin 50 osaa. Suomessa osa sarjasta on näytetty MTV3-kanavalla.


title: Cocco Bill

text: Benito Jacovitti myi Cocco Bill -hahmoaan muun muassa erilaisten elintarvikkeiden, kuten jäätelön, mainoksiin. On ollut myös mahdollista ostaa 8- tai 12-laukeava Cocco Bill -leikkirevolveri tai -kivääri.


title: Antrim

text: Antrim tarkoittaa seuraavia asioita:


title: Isku Mogadishuun

text: Isku Mogadishuun () on vuonna 2002 ensi-iltansa saanut yhdysvaltalais-brittiläinen sotaelokuva, jonka on ohjannut Ridley Scott. Elokuva perustuu tositapahtumiin ja sijoittuu Somalian pääkaupunkiin Mogadishuun vuoteen 1993. Mogadishun taistelussa Yhdysvaltain ranger- ja delta-erikoisjoukot yrittivät pidättää sotapäällikkö Mohamed Farrah Aididin klaanin johtajia, joita syytettiin muun muassa ruoka-aputoimitusten kaappaamisesta. Pidätyksen piti olla pienehkö operaatio, mutta sen aikana kaksi UH-60 Black Hawk -helikopteria ammuttiin alas ja yhdysvaltalaisjoukot joutuivat veriseen katutaisteluun.


title: Isku Mogadishuun

text: Elokuva kuvattiin Kenitrassa, Marokossa.


title: Taloudenhoidosta

text: Taloudenhoidosta () on Aristoteleen taloudenhoitoa käsittelevä tutkielma. Se käsittelee ensisijaisesti kotitaloutta, joka oli Aristoteleelle perheen, palvelijoiden ja orjien yhteisönä eräänlainen valtio pienoiskoossa. Samassa Aristoteles kirjoittaa perheen asioista yleisemminkin. Hän muun muassa käsittelee harmoniaa, joka tulisi vallita aviomiehen ja vaimon välillä, käyttäen esimerkkinä Odysseuksen ja Penelopen avioliittoa. Toisena keskeisenä teemana on orjan ja isännän välinen suhde.


title: Sigourney Weaver

text: Sigourney Weaver (oikea nimi Susan Alexandra Weaver, s. 8. lokakuuta 1949 New York) on yhdysvaltalainen näyttelijä, joka tunnetaan parhaiten roolistaan Ellen Ripleynä "Alien"-elokuvasarjassa. Hahmo oli yksi ensimmäisiä naispuolisia tieteiselokuvasankareita, ja sen sanotaankin osin edesauttaneen naisten myöhempää esiinmarssia tässä genressä. Weaver esiintyi kaikissa neljässä "Alien"-elokuvassa. Ensimmäisen Oscar-ehdokkuutensa hän sai esiintymisestään sarjan toisessa osassa.


title: Sigourney Weaver

text: Weaver sai kaksi Oscar-ehdokkuutta vuonna 1988, elokuvista "Sumuisten vuorten gorillat" ja "Working Girl – tieni huipulle". Hän voitti Golden Globe -palkinnon molemmista elokuvista, ja on ensimmäinen henkilö, joka on voittanut kaksi Golden Globe -palkintoa näyttelijäkategoriassa samana vuonna. Hän on näytellyt myös menestyselokuvissa "Haamujengi" (1984), "Ghostbusters II" (1989) ja "Avatar" (2009).


title: Sigourney Weaver

text: Weaver on ollut naimisissa Jim Simpsonin kanssa vuodesta 1984, ja heillä on yksi lapsi, vuonna 1990 syntynyt Charlotte. Weaverin isä on edesmennyt NBC:n toimitusjohtaja Pat Weaver.


title: Hyveistä ja paheista

text: Hyveistä ja paheista () on Aristoteleen lyhyt etiikkaa käsittelevä tutkielma. Nimensä mukaisesti se käsittelee inhimillisiä hyveitä ja paheita, ja se liittyy hyvin läheisesti "Nikomakhoksen etiikassa" esitettyyn saman aiheen käsittelyyn. Aristoteleen mainitsemia hyveitä ovat muiden muassa viisaus, oikeudenmukaisuus, urhoollisuus, kohtuullisuus ja itsehillintä. Paheisiin kuuluvat näiden vastakohdat, kuten typeryys, väärämielisyys, raukkamaisuus, liiallisuus ja kaikenlainen itsehillinnän menettäminen.


title: Tyler James Williams

text: Tyler James Williams (s. 9. lokakuuta 1992 Westchester County, New York) on yhdysvaltalainen näyttelijä. Hän näytteli nuorta Chris Rockia vuosina 2005–2009 tehdyssä tilannekomediasarjassa "Lapsuuteni luuserina" ("Everybody Hates Chris") ja sai roolistaan NAACP:n Image Awardin vuonna 2007 (sarjassa paras miespääosa komediasarjassa). Hän on näytellyt myös muun muassa Owenia draamakomediasarjassa "Go On" (2012–2013), päähenkilö Cyrus DeBargia Disney Channelin musikaalielokuvassa "Let It Shine" (2012) ja Noahia kauhudraamasarjassa "The Walking Dead" (2014–2015).


title: Tyler James Williams

text: Williams aloitti näyttelemisen neljävuotiaana. Ensimmäisen televisioesiintymisensä hän teki vuonna 2000 lastensarjassa "Seesamtie" ("Sesame Street"). Hänellä on kaksi nuorempaa veljeä, Tyrel Jackson Williams ja Tylen Jacob Williams, jotka hekin ovat näyttelijöitä.


title: Eläinten liikkeestä

text: Eläinten liikkeestä () on Aristoteleen eläinoppia käsittelevä tutkielma. Se laajentaa hänen teostaan "Eläinoppi" keskittymällä ensisijaisesti eläinten liikkumiseen ja eri liikkumismuotojen (käveleminen, uiminen, lentäminen, jne.) ja liikkumisessa tarvittujen jäsenten analysointiin. Aristoteles perusti taksonomiansa ensisijaisesti tällaisiin eläinten ulkoisiin ja rakenteellisiin ominaisuuksiin. Liikkeen käsittely lähestyy hänen yleistä "Fysiikassa" ja "Metafysiikassa" esitettämäänsä fysiikan liiketeoriaansa, joka pohti erilaisia liikkeen perimmäisiä syitä.


title: Camilla Hackman-Uski

text: Camilla Maria Virginia Hackman-Uski (s. 10. kesäkuuta 1959 Turku) on suomalainen nopeuslaskija.


title: Camilla Hackman-Uski

text: Hackman-Uski voitti nopeuslaskussa 3 SM-kultaa ja yhteensä 6 SM-mitalia vuosina 1986–1991. Hän voitti nopeuslaskun maailmancupin vuonna 1992, sijoittui toiseksi vuonna 1988 ja kolmanneksi 1989 ja 1991. Albertvillen olympialaisissa 1992, missä nopeuslasku oli näytöslajina, Hackman-Uski oli Tarja Mularin ohella ennakkosuosikkeja, mutta hän kaatui karsintojen toisessa laskussa ja sijoittui kolmanneksitoista. Hän lopetti uransa olympialaisten jälkeen. Hackman-Uskin ennätys nopeuslaskussa on 207,015 km/h (1988).


title: Eläinten kehittymisestä

text: Eläinten kehittymisestä () on Aristoteleen eläinoppia käsittelevä tutkielma. Se liittyy läheisesti eläinten liikkumiseen ja jäseniin keskittyneeseen tutkielmaan "Eläinten liikkeestä". Aristoteles perusti taksonomiansa pitkälti eläinten rakenteellisiin erityispiirteisiin. "Eläinten kehittymisestä" selvittää, kuinka eläimet kehittyvät rakenteeltaan ja liikkumiseltaan erilaisiksi.


title: Pia Ruuskanen

text: Pia Helena Ruuskanen (s. 4. syyskuuta 1972 Kajaani) on suomalainen nopeuslaskija.


title: Pia Ruuskanen

text: Ruuskanen nousi nopeuslaskun maailman huipulle jo nuorena. Hän voitti maailmancupin vuosina 1989 ja 1990 ja oli toinen vuonna 1991. Hän on myös lajin kaksinkertainen Suomen mestari. Albertvillen olympialaisissa 1992, missä nopeuslasku oli näytöslajina, Ruuskanen sijoittui karsintojen yhdenneksitoista ja karsiutui. Ruuskasen virallinen ennätys on 202,750 km/h.


title: Pia Ruuskanen

text: Ruuskanen toimi pitkään Oulun Holiday Inn -hotellin hotellinjohtajana. Nykyisin Ruuskanen työskentelee myyntitehtävissä Hoist Group Ab Oy.


title: Huế

text: Huế (, Chu Nom: 化, kiinalaisilla merkeillä: 順化) on entinen Vietnamin pääkaupunki Sông Hương -joen (myös Hán nôm tai Perfume) varrella muutaman kilometrin päässä Etelä-Kiinan merestä Vietnamin läpi kulkevan rautatien varrella. Se on Thừa Thiên-Huến maakunnan pääkaupunki. Asukasluku on 303 000 asukasta (2009). Kaupungista on noin 660 kilometriä Hanoihin ja 1 100 kilometriä Hồ Chí Minhin kaupunkiin.


title: Huế

text: Huế oli 1600-luvulta 1800-luvulle hallinneen Nguyễn-dynastian pääkaupunki. Keisari Gia Long (Nguyễn Phúc Ánh) yhdisti maan 1802, jolloin kaupunki oli koko maan pääkaupunki aina vuoteen 1945, jolloin keisari Bảo Đại luopui vallasta ja kommunistihallitus siirsi pääkaupungin Hanoihin.


title: Huế

text: Vietnamin sodan aikana kaupunki sijaitsi Etelä-Vietnamin puolella, lähellä Pohjois-Vietnamin rajaa, mistä syystä se kärsi merkittäviä vaurioita etenkin vuoden 1968 Tết-hyökkäyksen aikaisen Huến taistelun ja verilöylyn aikana.


title: Huế

text: Huến tärkeimmät muistomerkit ovat vielä ehjiä, ja ne kuuluvat Unescon maailmanperintökohteisiin.


title: Huế

text: Kaupungissa on 18 000 opiskelijan yliopisto.


title: Rostislav Holthoer

text: Rostislav Holthoer (29. heinäkuuta 1937 Helsinki – 28. huhtikuuta 1997) oli suomalainen egyptologi.


title: Rostislav Holthoer

text: Holthoer oli Helsingin yliopiston egyptologian dosentti vuodesta 1979 ja Uppsalan yliopiston egyptologian varsinainen professori vuodesta 1980. Holthoer oli Suomen ensimmäinen egyptologi. Hän tuli tunnetuksi taitavana tieteen popularisoijana. Monet muinaista Egyptiä käsittelevät lehtiartikkelit ja radioesitelmät ovat hänen tekemiään. Hän osallistui monen televisio-ohjelman tekemiseen ja kokosi alan näyttelyitä Suomessa.


title: Rostislav Holthoer

text: Holthoerin erikoisalana oli muinaisen Egyptin arkikulttuuri. Hänen vuonna 1977 ilmestynyt väitöskirjansa käsitteli egyptiläistä keramiikkaa ja sen valmistusta. Vuosina 1961–66 hän oli arkeologijäsenenä mukana Pohjoismaiden ja Suomen Nubian-retkikunnissa.


title: Rostislav Holthoer

text: Holthoer oli Suomen Egyptologisen Seuran perustaja ja sen puheenjohtaja vuodesta 1969. Hän osallistui muun muassa Kairon Egyptiläisen museon uudistusprojektiin ICOM:in johdolla vuonna 1979 ja faarao Tutankhamonin haudan esineistöä käsittelevään julkaisutoimintaan.


title: Rostislav Holthoer

text: Vuonna 1978 Holthoer oli ensimmäisen Suomesta Egyptiin suuntautuneen arkeologiretkikunnan johtaja. Holthoerille myönnettiin 1982 valtion tiedonjulkistamispalkinto yhteistyöstä ohjaaja Heikki Partasen kanssa "Ramses ja unet"-elokuvan teossa. Vuonna 1991 Holthoer nimitettiin Suomen edustajaksi Nubian muinaismuistomerkkien pelastamista käsittelevään Unescon toimeenpanevaan komiteaan.


title: Rostislav Holthoer

text: Holthoerin isoisä oli kenraaliluutnantti Konstantin Aleksandrovitš Holthoer, joka asettui Venäjän vallankumouksen aikana perheineen Suomeen. Molemmat on haudattu Helsinkiin Hietaniemen hautausmaalle.


title: Korpraalikurssi

text: Korpraalikurssi (Korpr.K) oli Suomen armeijassa vuodesta 1922 käytössä ollut kurssi, jolle miehistössä palvelevia varusmiehiä otettiin pätevöitymään esimerkiksi ryhmän varajohtajan tehtäviin. Kurssin läpäistyä sai ylennyksen korpraaliksi. Eräs yksikkö jossa kursseja 30-luvulla järjestettiin oli Tykistökoulutuskeskus 3 (TKK3). Korpraalikurssi esiintyy esimerkiksi Pentti Haanpään vuonna 1928 julkaisemassa kirjassa "Kenttä ja kasarmi". Kurssi oli pituudeltaan pari kuukautta.


title: Korpraalikurssi

text: Nykyään korpraaleiksi ylennetään jotkut miehistötehtävissä hyvin menestyneistä ilman erillistä kurssia. Aliupseerikurssilla oppilaat saavat kurssin aikana ylennyksen korpraaliksi, kunnes heidät kurssin suorittamisen jälkeen ylennetään alikersanteiksi.


title: Euroopan unionin lintudirektiivi

text: Euroopan unionin direktiivi luonnonvaraisten lintujen suojelusta eli lintudirektiivi on Euroopan talousyhteisön neuvoston vuonna 1979 Euroopan talousalueen jäsenvaltioille antama direktiivi (lainsäädäntöohje) 79/409/EEC, jolla pyrittiin suojelemaan Euroopan talousyhteisössa esiintyviä luonnonvaraisia lintulajeja. Direktiivi on ensimmäinen Euroopan talousyhteisön säännös, jonka tarkoituksena on suojella luontoa. Euroopan talousyhteisön muututtua yhtenä Euroopan yhteisöistä muiden kanssa ensin Euroopan yhteisöksi ja sitten Euroopan unioniksi siirtyivät direktiivin velvoitteet Euroopan unionin jäsenvaltioille, minkä vuoksi direktiiviin viitataan Euroopan unionin direktiivinä.


title: Euroopan unionin lintudirektiivi

text: Lintudirektiivissä kielletään määriteltyjen lintulajien tahallinen tappaminen, pyydystäminen, häiritseminen erityisesti pesinnän aikana sekä kaupallinen käyttö.


title: Euroopan unionin lintudirektiivi

text: Lintudirektiiviin sisältyy I liite, jossa on mainittu suojeltavat villieläinlintulajit sisältää 181 luonnon lintulajia, joista Suomessa esiintyy 63 lintulajia.


title: Nylon Beat (albumi)

text: Nylon Beat on Nylon Beatin debyyttialbumi, joka julkaistiin 1. toukokuuta 1996. Se on myynyt tuplaplatinaan oikeuttavan määrän kopioita. Albumi oli myös ehdokkaana vuoden albumiksi vuoden 1996 Emma-gaalassa. Se nousi myös Suomen virallisen listan sijalle 6. Albumilta on julkaistu singlet "Oot kuin karkkia mulle", "Teflon love", "Rakastuin mä looseriin" ja "Lä-lä-lä". Kappaleista "Teflon love" ja "Lä-lä-lä" on myös videot.


title: Nylon Beat (albumi)

text: Kappaleiden tekijöinä ovat Risto Asikainen (sävellykset, sovitukset, sanoituksia), Ilkka Vainio (sanoituksia) ja Aappo I. Piippo. Piippon sanoituksia ovat Lä-lä-lä-lä, Naparengas, Vuokses valmis oon vaikka armeijaan, Rakastuin mä Looseriin, Hei, me tehdään ydinkoe, Miksi on niin vaikeaa, Elämä on lyhyt sekä Teflon love.


title: Kapteenikurssi

text: Kapteenikurssi oli Suomessa Kadettikoulun käyneiden upseerien muutaman vuoden päästä valmistumisesta suorittama, pakollinen kurssi. Kurssin tavoitteena oli kouluttaa poikkeusolojen taisteluosaston komentajia. Kurssin suorittaminen oli edellytys yliluutnantista kapteeniksi (merivoimissa kapteeniluutnantiksi) ylentämiseksi. Vuonna 1991 Maanpuolustuskorkeakoulun pituuden kasvaessa kolmesta neljään vuoteen jäivät Taistelukoulussa Tuusulassa pidetyt kapteenikurssit pois käytöstä. Kapteenikurssiin sisältyneet opinnot liitettiin sotatieteiden maisterin tutkintoon. Koulutuksen uudistuttua vuonna 2006 Bolognan prosessin mukaiseksi, kapteenin sotilasarvoon voidaan ylentää sotatieteiden maisterin tutkinnon suorittanut henkilö.


title: Suomen Egyptologinen Seura

text: Suomen Egyptologinen Seura (SES) on suomalaisten egyptologien seura.


title: Suomen Egyptologinen Seura

text: Suomen Egyptologinen Seura perustettiin vuonna 1969 Helsingissä vakiinnuttamaan egyptologian asemaa ja levittämään tietoa Egyptin muinaisuudesta. Edellisenä vuonna Helsingin yliopistossa alkoi säännöllinen alan opetus, ja innostuneen jäsenkuntansa toiminnan tuloksena seura saattoi jo vuonna 1970 järjestää näyttelyn "Muinainen Egypti - taide ja kulttuuri", jossa Suomen egyptologiset kokoelmat olivat ensimmäistä kertaa yleisön nähtävänä Helsingissä ja myöhemmin Lahdessa ja Porissa. Näyttelyperinnettä jatkoi vuonna 1976 järjestetty näyttely, jossa Simo Ristan valokuvin esiteltiin Egyptin temppeliarkkitehtuuria.


title: Suomen Egyptologinen Seura

text: Seuran täyttäessä kymmenen vuotta 1979 järjestettiin näyttely "Egyptin muinaisuudesta kirjaimiimme", joka kuvasi kirjoituksen syntyä ja viestintämuotoja yleensä. Runsaat viisi vuotta myöhemmin seura oli vastuussa "Eläimet muinaisessa Egyptissä"-nimisen näyttelyn järjestämisestä. Siinä esiteltiin muinaisten egyptiläisten suhtautumista eläimiin. Esineitä saatiin lainaksi Uppsalan yliopiston Victoria-museosta.


title: Suomen Egyptologinen Seura

text: Vuosina 1986-1987 Seura järjesti Helsingin yliopiston lääketieteen historian museoon näyttelyn "Muumio herää", jossa kuvin ja esinein kerrottiin muumiotutkimuksen tuoreimmista saavutuksista. Vuonna 1988 oli egyptiläisiä sontiaisamuletteja kuvaavan "Aateloitu sontiainen" -nimisen pienoisnäyttelyn vuoro.


title: Suomen Egyptologinen Seura

text: Seuralla on oma kirjasto sekä pieni egyptologinen esinekokoelma. Paitsi valistuksen alalla, seura on toiminut myös tutkimuksen hyväksi. Toistuvien opintomatkojen yhteydessä seuran jäsenet ovat suorittaneet rajoitettua kenttätutkimusta Egyptissä dokumentoiden muistomerkkejä, jotka vartioimattomina olivat vaarassa tuhoutua. Monessa tapauksessa apu tuli viime tingassa. Seuran julkaisemat faarao Ramses II:n aikainen hauta Luxorissa ja faarao Akhenatenin kirjoitus El Asmuneinissa ovat jo tuhoutuneet.


title: Suomen Egyptologinen Seura

text: Seuran arkistossa säilytetään 134 suomalaisen yksityiskokoelman inventaari, jossa on kuvattu tuhatkunta aiemmin tuntematonta egyptiläistä esinettä, kangastilkusta muumioarkkuihin. Helsingin yliopiston kirjaston papyruskokoelma on seuran välittämä, samoin monet sen harvinaisista egyptologisista teoksista.


title: Suomen Egyptologinen Seura

text: Toimintansa aikana seura on saanut tukea yksityisiltä yrityksiltä ja viime aikoina myös Suomen valtiolta. Suomalaisen seuran innokas toiminta egyptologian hyväksi on saanut kansainvälistä tunnustusta, ja sitä on pidetty jopa esimerkillisenä. Osoituksena tästä seura saattoi liittää ansioluetteloonsa Suomen ensimmäisen egyptologisen retkikunnan, joka lähti Rostislav Holthoerin johdolla Egyptiin tutkimaan Deir Abu Hennisin luostariraunioita. Yllättäviin löytöihin kuuluvat mm. siihen asti tuntemattomat faarao Akhenatenin louhokset. Retkikunnan varusteet oli saatu lahjoituksina.


title: Suomen Egyptologinen Seura

text: Vuonna 1993 järjestettiin Tampereella näyttely "Muinainen Egypti - hetki ikuisuudesta", johon puolen vuoden aikana kävi tutustumassa yli 157 000 vierasta. Se on osoitus suomalaisten egyptologiaa kohtaan osoittamasta suuresta kiinnostuksesta.


title: Kari Härkönen

text: Kari Tapio Härkönen (s. 16. heinäkuuta 1959 Ristijärvi) on suomalainen entinen maastohiihtäjä.


title: Kari Härkönen

text: Härkönen osallistui ensimmäisiin arvokisoihinsa 1980 talviolympialaisissa Lake Placidissa, jossa hän oli yhdeksästoista 15 kilometrin hiihdossa. Oslon MM-kisoissa 1982 hän oli kahdestoista 30 kilometrillä ja pronssilla viestihiihdossa, vaikka melkein pudotti Suomen pois mitalikamppailusta heikosti sujuneella avausosuudellaan. Sarajevon olympialaisissa 1984 hän oli kolmastoista 15 kilometrin matkalla.


title: Kari Härkönen

text: Vastoin Suomen hiihtomaajoukkueen valmentajien ohjeita Härkönen harjoitteli omin päin luisteluhiihtoa. Tämä palkittiin 1985 Seefeldin MM-kilpailuissa. Härkönen oli 30 kilometrin kilpailun väliajoissa toisena vielä 20 kilometrin kohdalla mutta jäi lopulta viidenneksi. 15 kilometrin kilpailussa Härkönen onnistui ja voitti MM-kultaa ennen Ruotsin Thomas Wassbergiä. Hän oli lisäksi neljäs 50 kilometrin hiihdossa ja viestissä.


title: Kari Härkönen

text: Seefeldin MM-kisojen jälkeen Härkönen alkoi keskittyä maatalous- ja metsätieteiden opintoihinsa. Hän lopetti uransa vuonna 1987 Oberstdorfin MM-kisojen jälkeen. Hiihdon SM-kilpailuissa Härkönen saavutti yhden kullan, kolme hopeaa ja yhden pronssin vuosina 1980–1984.


title: Jaana Toivari-Viitala

text: Jaana Toivari-Viitala (16. toukokuuta 1964 Loviisa – 12. toukokuuta 2017 Helsinki) oli suomalainen egyptologi. Hän valmistui egyptologiasta maisteriksi Helsingin yliopistossa ja väitteli filosofian tohtoriksi Leidenin yliopistossa Alankomaissa. Toivari-Viitala oli Helsingin yliopiston egyptologian vastuuhenkilö ja Leidenin yliopiston Deir-el Medina Data Base Projectin tutkija.


title: Jaana Toivari-Viitala

text: Toivari-Viitala oli Suomen egyptologisen seuran puheenjohtaja vuodesta 2005 alkaen. Vuonna 2014 hän aloitti Loviisan museointendenttinä.


title: Jaana Toivari-Viitala

text: Toivari-Viitala on kirjoittanut kirjat "Muinaisegyptiläinen kuolleiden kirja" (Basam Books 2001) ja "Kirjeitä muinaisesta Egyptistä" (Basam Books 2004) sekä suomentanut Leslie ja Roy Adkinsin kirjan "Pieni hieroglyfikirja".


title: The Bluetones

text: The Bluetones on englantilainen rock-yhtye, joka nousi suosioon brittipop-buumin aallonharjalla 1990-luvun puolivälissä.


title: The Bluetones

text: The Bluetonesin perustivat laulaja Mark Morriss, basisti Scott Morriss, kitaristi Adam Devlin ja rumpali Eds Chesters Suur-Lontoon Hounslow'ssa. Morrissin veljekset ja Devlin olivat aiemmin soittaneet The Bottlegarden -nimisessä yhtyeessä. The Bluetones -nimen alkuperästä jäsenillä on monta tarinaa. Yhden mukaan nimi ilmestyi yhtyeen kitaristille unessa, jossa sen kerrottiin olevan maailman parhaan bändin nimi. The Bluetonesin ensimmäinen julkaisu oli brittilistan sijalle 31 noussut single "Are You Blue Or Are You Blind?" vuonna 1995. Seuraavana vuonna yhtye julkaisi "Slight Returnin", joka on ehkä sen tunnetuin kappale. Se ylsi jo listakakkoseksi - vain Babylon Zoon "Spaceman" oli myydympi. Suomen singlelistalla "Slight Return" oli vasta 19. ja se on toistaiseksi The Bluetonesin ainoa maininta YLE:n myyntilistoilla.


title: The Bluetones

text: Debyyttialbumi "Expecting to Fly" oli arvostelu- ja myyntimenestys The Bluetonesin kotimaassa. Se nousi ilmestyttyään helmikuussa 1996 listaykköseksi, ja pudotti kakkoseksi Oasiksen albumin "(What's the Story) Morning Glory?", vaikkakin vain viikoksi. The Bluetones julkaisi läpimurtovuonnaan yhteensä kolme top 10 -singleä Isossa-Britanniassa ja teki menestyksekkään kiertueen Japanissa. Seuraavana vuonna tehtiin vain muutama keikka ja enin aika omistettiin kakkosalbumin työstämiseen.


title: The Bluetones

text: Myös "Return to the Last Chance Saloon" (1998) keräsi mairittelevia arvosteluja, mutta kalpeni myyntiluvuissa edeltäjälleen ja jäi brittilistan sijalle 11. Albumin kappaleista neljä julkaistiin singleinä, joista yksi ("Solomon Bites the Worm") ylsi listakymppiin. "4-Day Weekend" -singleä myytiin vain kiertueilla ja postimyynnissä, myös internetin kautta. Vuonna 1999 yhtyeeseen liittyi aiemmin Dodgyssa soittanut kosketinsoittaja Richard Payne.


title: The Bluetones

text: The Bluetonesin kolmas albumi "Science and Nature" ilmestyi Japanissa huhtikuussa ja Isossa-Britanniassa toukokuussa 2000. Kolmesta singlestä parhaiten menestyi 13:nneksi yltänyt "Keep the Home Fires Burning". Singlellä oli myös koomikko Matt Lucasin raita. The Bluetonesin laulaja Mark Morriss esiintyi myöhemmin lyhyesti Lucasin komediasarjassa Pikku-Britannia. "Science and Nature" jatkoi The Bluetonesin kaupallista laskusuhdannetta, mutta se on myös pidetty. Albumi nappasi "vuoden levy" -tittelin niinkin kaukaa kuin amerikkalaisesta Seattle Weekly -lehdestä.  Myös yhtye itse oli kunnianhimoiseen albumiin tyytyväinen. ""Science and Nature" on suosikkini levyistämme, kaiken kaikkiaan. Lähdimme tekemään sellaista levyä kuin The Beatlesin "Revolver", jossa olisi paljon erilaisia lauluja mutta silti yhtenäinen juoni", laulaja Mark Morriss sanoi kaksi vuotta myöhemmin.


title: The Bluetones

text: 2001 oli taas välivuosi. The Bluetones ei julkaissut uutta materiaalia, vaikka huhuja uudesta albumista liikkuikin. Richard Payne jätti yhtyeen loppuvuodesta. The Bluetonesin seuraava täysimittainen julkaisu oli kokoelma "The Singles" (2002), jolta julkaistiin uutta materiaalia sisältänyt single "After Hours".


title: The Bluetones

text: Mark Morriss on maininnut epätyydyttävän levytyssopimuksen syynä siihen, ettei yhtyeellä ollut halua tehdä enempää uusia lauluja ja että seuraavaa albumia ("Luxembourg", 2003) saatiin odottaa kolme vuotta "Science and Naturen" jälkeen: "Ongelma oli, että niin kauan kuin olimme Mercuryn listoilla, kaikki mitä kirjoittaisimme, nauhoittaisimme tai demoaisimme, kuuluisi heille. Niinpä emme kirjoittaneet yhtäkään laulua ennen kuin pääsimme irti sopimuksesta. Yhtiösotkuista selvittyämme levytimme koko albumin hyvin nopeassa tahdissa."  Epäkaupallisena pidetty "Luxembourg" jäi kauas listojen kärjistä.


title: The Bluetones

text: 2006 julkaistiin toinen kokoelma, tupla- ja tripla-CD:nä saatava "A Rough Outline: The Singles & B-Sides 95-03".


title: The Bluetones

text: Laulaja Mark Morriss on julkaissut EP:n sivuprojektinsa Fi-Lo Beddow'n nimissä. The Bluetonesin viimeisin studiotuotos on loppuvuonna 2005 julkaistu EP "Serenity Now", joka julkaistiin rajallisena painoksena postimyyntiin. Yhtye työstää parhaillaan uutta albumia, jolla se sarkasmia viljelevien kotisivujensa mukaan tulee tekemään "epäröimättömän hyökkäyksen maailman poplistoille". The Bluetonesin uusi levy-yhtiö on Cooking Vinyl.


title: The Bluetones

text: The Bluetonesin jäsenet ovat sanoneet, että he tiesivät haluavansa soittaa bändissä, kun he olivat nähneet The Stone Rosesin esiintyvän. Yhtye nimesi ensimmäisen albuminsa "Expecting to Fly" toisen merkittävän vaikuttajan, Buffalo Springfieldin kappaleen mukaan. The Bluetonesin tyyli on moniin brittipop-kauden aikalaisiinsa verrattuna vieläkin perinnetietoisempaa, yhtenä tavaramerkkinään The Byrdsin tapaan helisevät kitarat. Tunnistettavimpiin piirteisiin kuuluu myös laulaja Mark Morrissin korkea, kuulas ääni.


title: The Bluetones

text: Artisteja, joita The Bluetones on versioinut ovat mm. Buffalo Springfield ("Mr Soul"), Randy Newman ("Blue Shadows"), The Beach Boys ("Sail On Sailor"), The Bee Gees ("Woman in Love"), The Band ("The Night They Drove Old Dixie Down") ja The Left Banke ("Pretty Ballerina")."(Isossa-Britanniassa julkaistut)"


title: Thich Nhat Hanh

text: Thích Nhất Hạnh (IPA: [tʰik ɲɜt hɐʲŋ]) ; (s. 1926) on vietnamilainen buddhalainen munkki, rauhanaktivisti ja kirjailija.


title: Thich Nhat Hanh

text: Thich Nhat Hanh syntyi Keski-Vietnamissa 1926. Hänen alkuperäinen nimensä oli Nguyen Xuan Bao. Hän meni Tu Hieu -temppelin luostariin 16-vuotiaana ja saatuaan perusteellisen koulutuksen zen- ja mahajana-buddhalaisuudessa Thich Nhat Hanh sai täyden munkkivihkimyksen 1949. Thầy (’opettaja’ vietnamiksi) Thich Nhat Hanh on arvostettu zenmestari, joka on yhdistänyt perinteisiin zenin menetelmiin elementtejä theravada-buddhalaisuudesta ja länsimaisesta psykologiasta.


title: Thich Nhat Hanh

text: Hän muutti poliittisena pakolaisena Ranskaan, jonne hän perusti vuonna 1982 muutamien muiden kanssa Luumukylä (Làng Mai) -nimisen meditointikeskuksen. Nhat Hanh palasi maanpaosta Vietnamiin vuonna 2005, mutta hänen kannattajansa ovat syyttäneet poliisia ja viranomaisia vainoamisesta.


title: Thich Nhat Hanh

text: Martin Luther King, Jr. ehdotti Thich Nhat Hanhia Nobelin rauhanpalkinnon saajaksi vuonna 1967.


title: Maksim Sušinski

text: Maksim Jurjevitš Sušinski (, s. 1. heinäkuuta 1974 Leningrad, Neuvostoliitto) on venäläinen jääkiekkoilija, pelipaikaltaan oikea laitahyökkääjä.


title: Maksim Sušinski

text: Sušinski aloitti pääsarjauransa Neuvostoliiton mestaruussarjassa ja pelasi sitä seuranneissa Venäjän pääsarjoissa ja KHL:ssä 21 kauden ajan. Suurimman osan urastaan hän edusti kasvattajaseuraansa SKA Pietaria ja Avangard Omskia, jossa voitti kolmesti RSL:n pistepörssin. Venäjän maajoukkueessa Sušinski pelasi kahdeksissa aikuisten arvokisoissa.


title: Juha Valste

text: Juha Valste (s. 1945 Helsinki) on suomalainen biologi, tietokirjailija ja toimittaja. Hän on kirjoittanut "Suomen Luonto"- ja "Tiede"-lehtiin sekä opettanut ihmisen evoluutiota Helsingin yliopistossa. Hän on julkaissut ihmisen evoluutiosta neljä kirjaa esitellen niissä ajankohdan uusimpia tutkimustuloksia.


title: Juha Valste

text: Valste on nisäkkäiden suomenkielisiä nimiä uudistavan Nisäkäsnimistötoimikunnan jäsen.


title: Kamut

text: Kamut (eng. Mutts) on Patrick McDonnellin luoma strippisarjakuva, jonka pääosissa seikkailevat kissa Kati ja koira Jalo, sai alkunsa syyskuun 5. 1994. Mukana ovat myös molempien isännät ja sivuosissa kaikki mahdolliset eläimet.Kovakantiset kokoelmat:


title: Julia Cameron

text: Julia Cameron (s. 4. maaliskuuta 1948) on yhdysvaltalainen menestynyt pitkän linjan kirjailija, toimittaja, käsikirjoittaja ja kouluttaja. Oman luovan työnsä ohella hän vetää kirjoittajakursseja sekä "Tie Luovuuteen"- ja "Kultasuoni"-työpajoja. Hänen kirjoittamista käsittelevien teostensa "Tie Luovuuteen", "Kultasuoni" ja "Tyhjän paperin nautinto" perustana ovat niin omat kuin kollegoiden ja oppilaidenkin kokemukset.


title: Howie Epstein

text: Howie Norman Epstein (21. heinäkuuta 1955, Milwaukee – 23. helmikuuta 2003, Santa Fe) oli yhdysvaltalainen basisti.


title: Howie Epstein

text: Epstein kasvoi musikaalisessa perheessä. Hänen isänsä oli rock- ja soul-musiikkiin erikoistunut tuottaja. Epstein liittyi Tom Petty & the Heartbreakers -yhtyeeseen Ron Blairin erottua siitä vuonna 1981. Jo sitä ennen hän oli soittanut lukuisissa paikallista suosiota saaneissa milwaukeelaisyhtyeissä. Ensimmäisen julkisen esiintymisensä Epstein teki vuonna 1982 "Long After Dark" -kiertueella. Vuonna 2002 Epsteinin korvasi Ron Blair, jonka hän itse oli alun perin korvannut. Epstein kuoli huumausaineiden yliannostukseen helmikuussa 2003.


title: Howie Epstein

text: Tom Petty & the Heartbreakersissa tekemänsä työn lisäksi Epstein esiintyi esimerkiksi Eric Andersenin, Bob Dylanin, Carlene Carterin, Johnny Cashin, John Hiatt, Stevie Nicksin, Roy Orbisonin, Carl Perkinsin, John Prinen, Linda Ronstadtin, Del Shannonin, The Textonesin, Village Peoplen ja Warren Zevonin levyillä.


title: Luokki

text: Itä-Suomessa luokki ja Länsi-Suomessa luokka eli vemmel (joskus myös vempele tai vembel ) on hevosilla käytettävien työvaljaiden osa. Se on osapuilleen ylösalaisin olevan U-kirjaimen muotoinen, joko puusta tai metallista valmistettu kaari, jolla länget yhdistetään rahkeiden avulla aisoihin siten, että luokin jännitys pitää aisat ajossa irrallaan hevosen kyljistä. Joustavana luokkivaljastus sopii hyvin raskaiden kuormien vetoon ja ajoon epätasaisessa maastossa mäkisillä ja mutkaisilla teillä.


title: Luokki

text: Luokkivaljastus on ollut käytössä yleisesti vain Itämeren itäpuolisilla alueilla. Luokin käyttöalue on hyvin yhtenäinen: suomalaisten ja virolaisten lisäksi luokkia käyttävät useat muut suomalais-ugrilaiset kansat sekä venäläiset. Keskiaikaisen "Codex Aboensis" -kirjan kuvituksessa esiintyvien luokkivaljaiden katsotaan osaltaan todistavan, että koko kirja on suomalainen. Läntinen raja kulkee Kuurinmaalla Latviassa. Suomessa yleisesti käytetty nimitys on luokka tai luokki, karjalassa vemmel tai vempele ja vepsässä vembel. Sana luokki puolestaan on yhtenäinen suomessa, vatjassa, virossa (look) ja liivissä. Venäläiset omaksuivat luokin suomalaisilta, ja Ruotsissa luokkia ovat käyttäneet vain Värmlannin metsäsuomalaiset. Länsi-Euroopassa tai Amerikan mantereella luokkia ei käytännössä tunneta lainkaan.


title: Luokki

text: Kustaa Vilkunan mukaan suomalaisen hevosajokulttuurin tärkein yhdistävä piirre on luokkivaljastus, ja ensimmäiset tiedot luokista ovat peräisin Suomesta ja Virosta. Muinaisrunoissa ja Kalevalassa luokkivaljastus on hyvin tavallinen, ja varhainen kirjallinen maininta on Piispa Henrikin surmanrunossa:


title: Luokki

text: Virosta maininta on vuodelta 1494. Venäjältä kirjalliset tiedot luokista ovat huomattavasti myöhemmältä ajalta. Ruotsissa siitä ei ole vanhojakaan tietoja, ja tutkimusmatkailija Carl von Linnékin näki luokin ensi kertaa vuonna 1732 Suomessa. Vanhoissa suomalaisissa verokirjoissa luokki oli talon omaisuutta. Lemun Nyynäisten talon omaisuudeksi merkittiin vuonna 1549 kaksi maalattua luokkia. 1700-luvun verokirjojen mukaan luokki oli yleinen koko maassa.


title: Luokki

text: Suomenhevoset ovat keveitä mutta sitkeitä sekä erittäin nopeita verrattuna raskaisiin eurooppalaisiin työhevosiin. Kevyelle hevoselle luokkivaljastus on paras ratkaisu raskaan kuorman vetoon. Itä-Suomessa luokkivaljastusta on käytetty ympäri vuoden, tasamaastoisemmassa Länsi-Suomessa yleensä vain talvella rekiajossa; kesällä on käytetty luokkisilavaljastusta sekä sila- eli niin kutsuttua tamppivaljastusta.


title: Luokki

text: Paras luokki tulee niinipuusta eli metsälehmuksesta, joka on kevyttä, joustavaa ja sitkeää sekä pitää muotonsa. Muita erinomaisia luokissa käytettyjä puulajeja on pihlaja, marjakuusi, kataja ja koivu. Pajusta luokki valmistettiin vanhastaan yleensä silloin, jos metsässä sattui vahinko ja luokki katkesi. Taivuttamalla kaksi pajua kaarelle ja sitomalla ne yhteen saatiin nopeasti käyttöön tilapäinen luokki.


title: Luokki

text: Nykyään luokki voidaan valmistaa joko raudasta, puusäleistä liimaamalla tai yhdestä puusta taivuttamalla. Rautaluokin ongelmana on, että se voi kovalla pakkasella katketa ja lisäksi kova metalli kuluttaa nopeasti puista aisaa. Puisen niin sanotun painoluokin tekoon sopivia puita ovat tuomi (kestävin), lehmus, koivu ja paju (eli hitaasti kasvavat puulajit). Puun täytyy olla suora ja vähäoksainen, jotta luokista tulisi kestävä. Luokkipuuta on haudutettava lantatunkiossa viikko tai pehmitettävä tulella avotakan loimussa. Nopeimmin luokki saadaan taipumaan laittamalla padan kanneksi T-haarainen putki ja laittamalla puu putken sisälle höyrystymään. Luokki taivutetaan tätä tarkoitusta varten tehdyssä paininpuussa tai paininpenkissä. Niiniluokkia lukuun ottamatta painoluokki pyrkii ajan mittaan suoristumaan, varsinkin jos sitä käytetään vain harvoin. Luokkia onkin hyvä säilyttää päistään narulla yhteen sidottuna, jotta se ei pääse oikenemaan.


title: Scott Thurston

text: Scott Thurston (s. 10. tammikuuta 1952, Medford, Oregon) on yhdysvaltalainen kitaristi, kosketinsoittaja ja laulunkirjoittaja.


title: Scott Thurston

text: Thurston varttui Medfordissa, Oregonissa, ja aloitti uransa sessiomuusikkona. Hän esiintyi muiden muassa Jackson Brownen, The Cultin, Melissa Etheridgen, Glenn Freyn, Hokus Pokusin, Iggy Pop and the Stoogesin, Jumpin, Mary Karlzenin, Nils Lofgrenin, The Motelsin, New Orderin, Bonnie Raittin, Kimm Rogersin ja John Trudellin levyillä. Iggy Pop and the Stoogesin kitaristin James Williamsonin mukaan Thurston soitti albumilla "New Values" suurimman osan kitaraosuuksista.


title: Scott Thurston

text: Vuonna 1991 Thurston liittyi Tom Pettyn pyynnöstä Tom Petty & the Heartbreakers -yhtyeeseen, jossa hän toimii yhä.


title: Tuula Sariola

text: Tuula Marjatta Sariola (o.s. "Korpela", s. 7. joulukuuta 1941 Sääksmäki) on kirjailija Mauri Sariolan (1924–1985) leski. Nykyisin eläkkeellä oleva tullivirkailija asuu Helsingissä. Tuula Sariola esittäytyi nimissään julkaistujen dekkarien kirjoittajana vuosina 1989–2005. Todellisuudessa teokset on kirjoittanut toimittaja Ritva Sarkola. Sarkola ryhtyi kirjoittamaan dekkareita omalla nimellään vuonna 2006.


title: Tuula Sariola

text: Tuula Korpela tapasi Mauri Sariolan 1960-luvun lopulla Sariolan kesämökkipaikkakunnalla Sammatissa (nykyistä Lohjaa). Pariskunta avioitui 1970. Sammatin maisemiin sijoittuu myös ensimmäinen Tuula Sariolan nimissä julkaistu teos "Murha Sammatissa", joka pohjautui vuonna 1983 tapahtuneeseen maanviljelijä Erkki Lylyksen polttomurhaan. Kolmas kirja "Halikon kirkkomurha" puolestaan sijoittuu Tuula Sariolan lapsuudenympäristöön. Tuula Sariola on kertonut pitävänsä Mauri Sariolaa esikuvanaan ja aloittaneensa kirjoittamisen miehensä kuoleman jälkeen.


title: Tuula Sariola

text: 1960- ja 1970-lukujen vaihteessa epäiltiin Tuula Korpelan kirjoittaneen Esko Laukon nimellä ilmestyneet dekkarit. Sittemmin salanimen käyttäjäksi paljastui Mauri Sariola. Korpelan kytkeminen Esko Laukkoon liittyi Mauri Sariolan kirjailijakuvan ylläpitämiseen ja Laukon kirjojen markkinointiin.


title: Tuula Sariola

text: Ensimmäisen Tuula Sariolan nimellä julkaistun teoksen päähenkilöksi kirjoittaja loi rikostarkastaja Olli Jääskeläisen, mutta myöhemmin hän herätti henkiin Mauri Sariolan luoman tunnetun hahmon, rikostarkastaja Olavi Susikosken, joka seikkaili kahdessa kirjassa. Jälkeenpäin Tuula Sariola on pitänyt Susikosken paluuta virheenä.


title: Tuula Sariola

text: Muutaman dekkarin jälkeen Tuula Sariolan nimissä julkaistiin myös rakkausromaaneja. Vuonna 1997 ilmestynyt "Ampiaispesä" on Tuula Sariolan näkökulma tapahtumiin, joita Mauri Sariola kuvasi 1970 ilmestyneessä "Ampiaiskesässä". Kirjassa kerrotaan Sarioloiden avioliiton myrskyisistä vaiheista, samoin pseudonyymi Esko Laukon syntyhistoriasta.


title: Tuula Sariola

text: Tuula Sariolan nimellä julkaistujen kirjojen todelliseksi kirjoittajaksi paljastui kesäkuussa 2006 toimittaja Ritva Sarkola joka tunsi Mauri Sariolan jo ennen tämän avioitumista Tuula Korpelan kanssa ja josta tuli pariskunnan hyvä ystävä. Hän kirjoitti "Murha Sammatissa" -teoksen auttakseen ystäväänsä Sariolaa, joka oli miehensä kuoleman jälkeen väittänyt omistavansa tämän keskeneräisen käsikirjoituksen. Tuula Sariola kiisti aluksi väitteen, mutta myönsi asian paria päivää myöhemmin.


title: Tuula Sariola

text: Tuula Sariola määrättiin palauttamaan vuosina 2001–2006 saamansa kirjastoapurahat, yhteensä lähes 30 000 euroa. Opetusministeriön kirjastoapurahalautakunta päätti periä apurahat takaisin, koska Sariola ei ollut itse kirjoittanut teoksiaan.


title: Tuula Sariola

text: Helmikuussa 2008 Helsingin kihlakunnansyyttäjä päätti nostaa syytteet Sarkolaa ja Sariolaa vastaan. Heitä syytettiin kolmesta törkeästä avustuspetoksesta, mutta Helsingin käräjäoikeus päätyi lokakuussa 2008 tuomitsemaan heidät yhdestä avustuspetoksesta ja petoksesta sakkoihin. Sariola määrättiin maksamaan 90 päiväsakkoa, joka hänen tuloillaan on 1 710 euroa. Sarkola sai myös 90 päiväsakkoa, joka teki hänen tuloillaan 1 530 euroa. Juttu meni hovioikeuteen ja heidät tuomittiin törkeästä avustuspetoksesta lokakuussa 2009. Sariola sai kymmenen kuukauden ehdollisen vankeustuomion sekä sakkoja ja Sarkola sai kahdeksan kuukauden ehdollisen vankeustuomion ja sakkoja. Sariola määrättiin maksamaan korvausta opetusministeriölle. Sekä syyttäjä että tuomitut tyytyivät hovioikeuden ratkaisuun.


title: Tietokoneen ajokortti

text: Tietokoneen ajokortit ja TIETY - Tietotyötutkinto ovat kansalaisten tieto- ja viestintäteknisiä valmiuksia mittaavia tutkintoja. Tietokoneen ajokorteissa on kolme tasoa, jotka mittaavat osaamista aloittelijasta tehokäyttäjään: @-kortti, Tietokoneen käyttäjän A-kortti ja Tietokoneen käyttäjän AB-kortti. Niiden lisäksi TIETY - Tietotyötutkinto on soveltava tieto- ja viestintäteknistä osaamista edistävä tutkinto, jonka tavoitteena on kehittää yhteisöllistä osaamista työyhteisöissä ja organisaatioissa.


title: Tietokoneen ajokortti

text: TIEKEn tutkinnot ovat ohjelmistoriippumattomia. Tutkinnot suoritetaan moduulikohtaisina näyttökokeina. Näyttökokeet ovat valtakunnallisesti yhteneväisiä. @- ja A-kortin tutkintokielet ovat suomi, ruotsi ja englanti. AB-kortin ja TIETY-tutkinnon voi suorittaa suomen kielellä.


title: Tietokoneen ajokortti

text: Kaikkien tutkintojen perusteet ovat avoimesti saatavilla ja niitä voi hyödyntää rakenteena tutkinnoissa vaadittavien taitojen opettamiseen.


title: Tietokoneen ajokortti

text: TIEKE selvitti tietotekniikan käyttäjien perusvalmiuksia ja koulutustarvetta useissa yhteyksissä 1980-luvulla. Työssäkäyvän aikuisväestön perusvalmiuksien tutkimusprojekti käynnistettiin 1990-luvun lopulla tilanteessa, jossa näköpiirissä oli tietotekniikan käyttäjien määrän nopea kasvu. Tutkimus ja siihen sisältynyt koulutustarvekartoitus oli sysäys Tietokoneen ajokortin synnylle.


title: Tietokoneen ajokortti

text: Tietokoneen ajokortti kehitettiin vuonna 1994. Ensimmäiset Tietokoneen ajokortit myönnettiin 19.1.1994. Opetusministeriö ja Opetushallitus ottaivat tuolloin ajokortin valtakunnallisiin tietotekniikkastrategioihin ja tutkintojen perusteisiin. Tutkintojen kehittämistyössä olivat mukana opetusviranomaiset, työ- ja elinkeinoministeriö, työntekijöiden ja työnantajien keskusjärjestöt sekä eri koulutusorganisaatioiden edustajia.


title: Tietokoneen ajokortti

text: AB-kortti otettiin käyttöön 19.1.1999. Tietokoneiden yleistyessä tunnistettiin tarve kansalaisen yleisiä tietotekniikkataitoja mittaavalle kortiille ja vuonna 2000 otettiin käyttöön Kansalaisen @-kortti. Tietotyön yleistyessä tutkintoperhe kavoi vielä 1.4.2007 TIETY–Tietotyötutkinnolla.


title: Tietokoneen ajokortti

text: Tutkintojen kehitystyö on ollut jatkuvaa ja sen lähtökohtana ovat olleet ajan tasalla olevat tutkinnot ja työelämän tarpeita mittaavat näyttökokeet. Vuoden 2010 kehitysprojektin yhteydessä siirryttiin tutkinnosta käyttämään yhteistä nimitystä TIEKEn tutkinnot. Tutkintoja on vuoden 2016 loppuun mennessä suoritettu yli 280 000 kappaletta.


title: Tietokoneen ajokortti

text: Tietokoneen ajokortti on EU:n hyväksymä tutkinto, joka tunnustetaan myös Suomen ulkopuolella. Tutkintoja hallinnoi TIEKE Tietoyhteiskunnan kehittämiskeskus ry.


title: Tietokoneen ajokortti

text: @-kortin suorittanut hallitsee sujuvasti tietokoneen peruskäytön.


title: Tietokoneen ajokortti

text: Tietokoneen käyttäjän A-kortti on suunnattu hyötykäyttäjälle. A-kortti-tutkinnon suorittanut hallitsee sujuvasti normaalin toimistokäytön.


title: Tietokoneen ajokortti

text: AB-kortti soveltuu erityisesti työelämälähtöiseen tietotekniikkakoulutukseen. Se hyväksytään osasuorituksena joihinkin ammattitutkintoihin, opintojaksoiksi tai kursseiksi eri kouluasteilla ja työvoimapoliittiseen, työelämään valmentavaan koulutukseen.


title: Tietokoneen ajokortti

text: AB-ajokortin esitietovaatimuksiin kuuluu A-ajokortin tietojen hallinta. AB-kortti on vaativampi tutkinto.


title: A-ajokortti

text: A-ajokortti voi tarkoittaa seuraavia:


title: AB-ajokortti

text: AB-ajokortti voi tarkoittaa


title: Stan Lynch

text: Stan Lynch (s. 21. toukokuuta 1955 Cincinnati, Ohio) on yhdysvaltalainen muusikko. Hän oli Tom Petty & the Heartbreakersin alkuperäinen rumpali, ja toimii nykyään laulunkirjoittajana ja tuottajana.


title: Stan Lynch

text: Lynch syntyi Cincinnatissa, mutta muutti 1960-luvulla Gainesvilleen, Floridaan. Lapsena hän soitti trumpettia, viulua ja pianoa, mutta aloitti myöhemmin rumpujensoiton opiskelun. Vuonna 1976 hänestä tuli Tom Petty & the Heartbreakersin rumpali. 1990-luvun alussa hänet korvasi Steve Ferrone. Lynch tosin esiintyi Tom Petty & the Heartbreakersin kanssa uudelleen vuonna 2002.


title: Stan Lynch

text: Lynch on esiintynyt muiden muassa The Amazing Deloresin, Big Skyn, The Blastersin, Jackson Brownen, T-Bone Burnettin, The Byrdsin, Belinda Carlislen, Bob Dylanin, The Eaglesin, Elliot Eastonin, The Eurythmicsin, Aretha Franklinin, Don Henleyn, Jackopiercen, Freddy Johnstonin, Wornell Jonesin, Jim Lauderdalen, Lonesome Romeosin, Eric Martinin, The Mavericksin, John Mellancampin, Roger McGuinnin, Kevin Montgomeryn, Scotty Mooren, Mr. Realityn, Stevie Nicksin, William Nowikin, The Nudesin, Rank & Filen, Rebel Trainin, Timothy B. Schmitin, Del Shannonin, Todd Sharpin, Henry Lee Summerin, Toton, The Tremblersin ja Warren Zevonin levytyksillä. Hän on myös kirjoittanut kappaleita monille albumeille.


title: Lhasa apso

text: Lhasa apso on suosituin Tiibetistä tulevista pienistä koiraroduista. Se on nimetty pääkaupungin Lhasan mukaan.


title: Lhasa apso

text:
Lhasa apson ihannesäkäkorkeus on uroksilla 25 cm; nartut ovat hieman pienempiä. Sen selkä on hieman säkäkorkeutta pidempi, muttei niin paljon että sillä olisi heikko selkäranka. Ihannepaino on viidestä seitsemään kiloon. Sen ruokahalu on sopusoinnussa pienen koon kanssa. Karvapeite on pitkää sekä suoraa ja väriltään se on kultainen, hiekanvärinen, hunajanvärinen, tummanharmaankirjava ("grizzle"), liuskeenharmaa, savunharmaa, kirjava, musta, valkoinen tai ruskea. Nykypäivän lhasa apsolla on täydellinen turkki ja ulkonäkö, mutta näyttelyiden loistokkuutta ei voi saavuttaa ilman kovaa työtä. Pitkä karvapeite vaatii useita shampoopesuja.
Runsaan kasvot peittävän karvapeitteen alla on paljon samaa kuin pienissä terriereissä. Se on saanut kotiseudultaan Tiibetistä tottumuksen kylmään ilmaan. Pitkä turkki silmien edessä suojaakin lhasa apsoa sen kotiseudun Tiibetin häikäisevältä lumelta. Se on tottunut kävelemään pitkiä matkoja, ja rakastaakin pitkiä ulkoiluja. Lhasa apso on luonteeltaan itsenäinen ja vieraita kohtaan varautunut, mutta omiansa kohtaan se on hempeä ja rakkautta kaipaava.


title: Puolan marsalkka

text: Puolan marsalkka () on Puolan korkein sotilasarvo. Se on myönnetty kuudelle sotilaalle. Sotilasarvo on vastannut muiden maiden sotamarsalkkaa tai NATO:n OF-10:tä. Yhtään Puolan marsalkkaa ei ole elossa, ja nyttemmin on käyttöön otettu neljän tähden kenraalin arvo, joka on ilmeisesti alempi kuin marsalkan arvo.


title: Margaret George

text: Margaret George (s. 1943, Nashville) on yhdysvaltalainen kirjailija.


title: Margaret George

text: Hän on matkustellut runsaasti koko ikänsä lapsuudestaan lähtien, jolloin isän työ vei perhettä ympäri maapalloa. Siitä alkaen kun hän pienenä tutustui Egyptin ja Lähi-idän historiallisiin maisemiin, hänen kiinnostuksensa niiden menneisyyttä ja siellä eläneitä ihmisiä kohtaan on vain kasvanut. Hänen tunnetuin teoksensa on yli tuhatsivuinen historiallinen suurromaani "Minä, Kleopatra", joka kertoo Egyptin kuningattaresta Kleopatra VII Filopatorista.


title: Margaret George

text: Jokaista kirjaansa varten George perehtyy syvällisesti siihen aikakauteen, miljööseen ja niiden ihmisten elämään, josta kirjoittaa. Niiden seitsemän vuoden aikana, jotka "Minä, Kleopatra" -romaanin valmistuminen vei, hän muun muassa matkusti neljä kertaa ympäriinsä Egyptissä ja koko siinä Välimeren maailmassa, johon romaanin tapahtumat sijoittuvat, sekä tutustui tarkasti antiikin historiallisiin ja kaunokirjallisiin dokumentteihin. Ennen Kleopatra-kirjaansa hän on julkaissut jo kaksi historiallista romaania, toisen Henrik VIII:sta ja toisen Maria Stuartista.


title: Margaret George

text: Nykyään George asuu Madisonin kaupungissa Wisconsinissa.


title: Koti-Kajaani

text: Koti-Kajaani on Kajaanissa ja sen lähikunnissa ilmestyvä kaupunkilehti.  Lehti ilmestyy kahdesti viikossa, keskiviikkoisin sekä lauantaisin. Viikonvaihteen lehti jaetaan lähes kaikkiin talouksiin Kajaanissa, Sotkamossa, Paltamossa ja Ristijärvellä. Keskiviikon lehti jaetaan myös Kuhmon, Suomussalmen, Hyrynsalmen ja Puolangan taajamissa. Viikonvaihteen lehden levikki on 30276, keskiviikon 38369.


title: Koti-Kajaani

text: Lehden päätoimittaja on Tiina Suutari. Lehti luonnehtii itseään sitoutumattomaksi kaupunkilehdeksi.


title: Koti-Kajaani

text: Koti-Kajaanin perusti kajaanilainen Alpo Korhonen vuonna 1972. Aluksi lehti ilmestyi Ilmoituslehti-Kajaani nimellä. Koti-Kajaaniksi lehden nimi muutettiin 1975.


title: Koti-Kajaani

text: Alpo Korhosen kuoltua vuonna 1980 lehden kustantamista jatkoi hänen tyttärensä perheineen vuoteen 2001. Tuolloin Kainuun Sanomat osti perheyrityksen. Yrityskaupalla Koti-Kajaanista tuli Kainuun Sanomien tytäryhtiö ja osa Alma Media -konsernia. Vuonna 2015 kajaanilainen SLP Kustannus Oy osti Alma Media Kustannus Oy:n omistaman Kainuun lehtiliiketoiminnan, jolloin myös Koti-Kajaani siirtyi sen omistukseen. SLP Kustannus Oy on


title: Koti-Kajaani

text: on Suomalainen Lehtipaino Oy:n tytäryhtiö.


title: Koti-Kajaani

text: Kaupunkilehtien liiton jäseneksi Koti-Kajaani liittyi 1975. Kaupunkilehtien liiton toiminta loppui 31.12.2009, kun valtaosa sen jäsenistä Koti-Kajaani mukaan lukien liittyi Sanomalehtien Liittoon vuoden .


title: Koti-Kajaani

text: Koti-Kajaani on sitoutunut noudattamaan Julkisen sanan neuvoston toimintaperiaatteita.


title: Koti-Kajaani

text: Koti-Kajaani kustantaa toimintansa ilmoitusmyynnistä saaduilla tuloilla. Lehden jakelun hoitavat Suomen Suoramainonta ja Jakelumasters Oy.


title: Koti-Kajaani

text: Koti-Kajaanissa julkaistaan myös paikalliseksi legendaksi noussutta Kuuloluuria, johon lukijat voivat soittaa ja antaa kiitosta tai kritiikkiä heitä koskettavista asioista.


title: Kupreanof

text: Kupreanof on kaupunki Alaskassa. Se on saanut nimensä Venäjän Amerikan kuvernöörin kapteeni Kuprejanovin mukaan. Kaupunki sijaitsee Kupreanofinsaaren koillisrannalla vastapäätä Petersburgia ja Mitkofinsaarta.


title: Kupreanof

text: Kupreanofin asukasluku oli vuoden väestönlaskennassa 23. Kaupungin asukkaat ovat pääosin eurooppalaisten siirtolaisten jälkeläisiä ("valkoisia", "whites" oli vuoden 2000 väestönlaskennassa asukkaista 21). Alaskan alkuperäiskansoihin kuuluvia asukkaita ei ole. Kaikki talot on rakennettu vesirajaan, teitä kaupungissa ei ole. Asukkaat kulkevat kevyillä veneillä Petersburgiin kouluun ja kauppoihin.


title: Kupreanof

text: Ensimmäiset asukkaat tulivat alueelle 1800–1900-lukujen vaihteessa. Paikka tunnettiin silloin nimellä West Petersburg. Knudsenin veljekset aloittivat ensimmäisenä kylän yritystoiminnan perustamalla sahan vuonna 1911. Yukon Fur Farm aloitti kettukasvatuksen 1920-luvun alussa, mutta vaihtoi pian minkkeihin. Siitä tuli Alaskan ensimmäinen minkkitarha. 1920-luvulla Kupreanofissa asui yli sata asukasta.


title: Kupreanof

text: Vaikka Knudsenin saha ja Yukon Fur Farm jatkoivat 1960-luvulle asti, paikkakunnan elinmahdollisuudet heikkenivät. Asukasluku oli vuonna 1950 60 ja vuonna 1960 enää 26. Sen jälkeen asukasluku on pysynyt suunnilleen samana.


title: Kupreanof

text: West Petersburg (erottuakseen Petersburgista) muutti nimensä Kupreanofiksi sijaintisaarensa mukaisesti vuonna 1975, kun siitä tuli toisen luokan kaupunki.


title: Stevie Nicks

text: Stephanie Lynn ”Stevie” Nicks (s. 26. toukokuuta 1948, Phoenix, Arizona) on yhdysvaltalainen rocklaulaja ja lauluntekijä. Hänet tunnetaan Fleetwood Mac -yhtyeen laulajana ja soolourastaan, jotka ovat yhteensä tuottaneet yli 140 miljoonaa myytyä albumia.


title: Stevie Nicks

text: Nicks aloitti uransa 1960-luvun loppupuolella Kaliforniassa. Hänen ensimmäinen yhtyeensä oli nimeltään Fritz. Sen hajottua 1971 hän muodosti duon nimeltä Buckingham Nicks kitaristi Lindsey Buckinghamin kanssa. Duo julkaisi albumin vuonna 1973, mutta ei menestynyt. Vuonna 1975 Nicks ja Buckingham liittyivät Fleetwood Mac -yhtyeeseen, mikä nosti Nicksin maailmanmaineeseen. Monista Nicksin kirjoittamista lauluista, kuten ”Dreams” ja ”Rhiannon”, tuli yhtyeen tunnetuimpia kappaleita. Nicks laulaa edelleen Fleetwood Macissa, mutta hän on julkaissut myös useita sooloalbumeja, joista ensimmäinen, "Bella Donna" (1981) nousi listaykköseksi.


title: Stevie Nicks

text: Nicks syntyi Phoenixissa perheeseen, joka muutti isän urakehityksen myötä usein osavaltiosta ja kaupungista toiseen. Hänellä on pikkuveli Christopher. Nicks sai lempinimensä Stevie jo pikkulapsena, sillä hän lausui Stephanie-nimensä ”tiidii”. Stevie oppi äidiltään rakkauden satuihin ja fantasiaan, ja hänen countrylaulaja-isoisänsä Aaron opetti hänet laulamaan ja soittamaan kitaraa. Stevie esiintyi ensimmäisen kerran neljävuotiaana, kun Aaron otti hänet mukaansa laulamaan kuppiloihin. Seuraavana vuonna Aaron halusi ottaa Stevien jopa mukaansa kiertueille, mutta Stevien vanhemmat kielsivät sen. Tämä aiheutti välirikon Aaronin ja Nicksin perheen välillä, mikä oli silloin raskas isku isoisänsä kanssa läheiselle tytölle.


title: Stevie Nicks

text: Vuonna 1963 perhe muutti Los Angelesin esikaupunkialueelle. High schoolissa Nicks oli värikäs ja erikoinen ilmestys mutta pidetty. Hän lauloi usein koulussa, folk-yhtyeiden kanssa ja koulun iltapäiväkerhoissa. Hän harrasti myös balettia, mutta ei mennyt balettikouluun, koska piti sitä liian rajoittavana itseilmaisulleen. Ensimmäisen kitaransa hän sai syntymäpäivälahjana vanhemmiltaan. Nicks oli aina kirjoittanut runoja, ja nyt hän alkoi myös säveltää omia laulujaan.


title: Stevie Nicks

text: Nicksit muuttivat 1966 Los Angeleista San Mateoon. Nicks värjäsi hiuksensa hopeanvärisiksi, mistä hän joutui kuudeksi viikoksi kotiarestiin.


title: Stevie Nicks

text: High schoolissa Nicks liittyi yhtyeeseen Changing Times, joka otti vaikutteita The Mamas and the Papasilta. Viimeisellä luokalla ollessaan hän tapasi itseään vuotta nuoremman Lindsey Buckinghamin, kun tämä lauloi ”California Dreaming” -laulua opiskelijoiden illanvietossa. Buckingham kuului vuonna 1966 perustettuun Fritz-nimiseen yhtyeeseen. Vuosi Nicksin ja Buckinghamin tapaamisen jälkeen Fritz etsi uutta laulajaa, ja Buckingham ehdotti Nicksiä. Nicks pyydettiin koelauluun ja hyväksyttiin yhtyeeseen loppukesällä 1967, tai joidenkin lähteiden mukaan seuraavana vuonna.


title: Stevie Nicks

text: Nicks meni San Jose State Collegeen opiskelemaan puheviestintää ja joutui usein matkustamaan kotikaupunkiinsa Fritzin harjoituksiin ja konsertteihin. Fritz esiintyi muun muassa Janis Joplinin, Jimi Hendrixin ja Creedence Clearwater Revivalin lämmittelijänä. Etenkin Joplin jätti Nicksiin pysyvän vaikutuksen esiintymisellään.


title: Stevie Nicks

text: Fritz ei onnistunut saamaan levytyssopimusta. Nicksin mukaan yhtyeen miespuoliset jäsenet olivat kateellisia hänen saamastaan huomiosta, eivätkä Fritzin-vuodet olleet Nicksille kovin onnellista aikaa.


title: Stevie Nicks

text: Fritz hajosi 1971. Nicks alkoi seurustella Buckinghamin kanssa, ja pariskunta muutti Los Angelesiin ja jätti opintonsa kesken. He saivat levytyssopimuksen Polydor Recordsilta ja levyttivät Buckingham Nicks -nimellä albumin "Buckingham Nicks" (1973). Levy myi kuitenkin huonosti, eikä keikoillekaan ollut riittävästi kysyntää. Levy-yhtiö ei jatkanut sopimusta duon kanssa eikä markkinoinut albumia. "Buckingham Nicks" sai kriitikoilta vaihtelevasti kehuja ja arvostelua. Useimmat arvostelijat kehuivat duon lauluja ja laulutaitoja, mutta "Billboard"-lehti arvosteli Nicksin ääntä hiomattomaksi ja ylä-ääniä vihloviksi.


title: Stevie Nicks

text: Koska duo ei saanut musiikista tarpeeksi rahaa elämiseen, Nicks teki töitä tarjoilijana 1,50 dollarin tuntipalkalla ja elätti Buckinghamia, joka pysytteli kotona harjoittelemassa kitaransoittoa soittokaveriensa kanssa. Nicksin ja Buckinghamin erilainen tapa tehdä lauluja aiheutti heidän välilleen ristiriitoja. Nicks teki lauluihinsa nopeasti sanat ja melodian, kun taas perfektionistinen Buckingham rakensi kappaleensa huolellisesti perustasta ylöspäin. Nicksin mielestä Buckinghamilla ei ollut hauskaa säveltäessään, ja Buckinghamin mielestä Nicks ei ollut niin hyvä kuin olisi voinut olla. Nicks on jälkeenpäin kuvaillut tätä riitaisaa ja köyhää aikaa ”kahden vuoden masennukseksi”. Nicksin vanhemmat olivat huolissaan tyttärensä laihtumisesta ja alakulosta. He suostuttelivat Stevien lupaamaan syksyllä 1974, että tämä palaisi kuuden kuukauden kuluttua Los Angelesista jatkamaan opintojaan vanhempiensa rahoittamana, jos hän ei siihen mennessä olisi alkanut menestyä. Buckingham ja Nicks alkoivatkin valmistella toisen albuminsa äänittämistä, johon he olivat saaneet studiolta mahdollisuuden, vaikka heillä ei ollutkaan levytyssopimusta.


title: Stevie Nicks

text: Vuoden 1974 lopulla jäsenkadosta kärsineen Fleetwood Mac -yhtyeen rumpali ja johtaja Mick Fleetwood kuuli levytysstudiota Los Angelesissa etsiessään ”Frozen Love” -kappaleen "Buckingham Nicks" -albumilta ja kiinnostui Lindsey Buckinghamin kitaransoitosta. Vuoden 1974 viimeisenä päivänä hän pyysi duon tuottajaa kysymään Buckinghamilta haluaisiko tämä liittyä yhtyeeseen. Buckingham suostui ja vaati myös Nicksin mukaan, mikä tapahtuikin. Nicks hankki kaikki Fleetwood Macin levyt ja löysi niistä mystiikkaa, jota ryhtyi itsekin tavoittelemaan esiintymisessään. Kauniista Nicksistä tulikin Fleetwood Macin suosittu keulakuva liehuvine esiintymisasuineen ja tansseineen.


title: Stevie Nicks

text: Buckingham ja Nicks sopeutuivat Fleetwood Maciin nopeasti ja toivat aiemmin bluesia soittaneeseen yhtyeeseen oman kalifornialaisen poprock-sointinsa. Yhtye alkoi heti nauhoittaa yhteistä albumia, jolle Buckingham ja Nicks toivat lähes valmiita kappaleita tekeillä olleelta toiselta albumiltaan. Levylle tuli myös uusi versio Nicksin tekemästä ja duon levyttämästä laulusta ”Crystal”. Albumin "Fleetwood Mac" (1975) menestyneimmäksi singleksi ja myöhempien live-esiintymisten kiihkeäksi huippukohdaksi nousi Nicksin mystinen ”Rhiannon”. Yhtye lähti pitkälle kiertueelle heti nauhoitusten päätyttyä ennen albumin ilmestymistä heinäkuussa. Kiertueesta tuli suurmenestys, vaikka Nicksin ja Buckinghamin suhde olikin jo hiipumassa. Fyysisestikin raskas kiertue rasitti myös Nicksin kurkkua ja terveyttä, ja hän laihtui huomattavasti. Nicks ympäröi itsensä tällä ja myöhemmilläkin kiertueillaan huomiota herättävästi lukuisilla naispuolisilla ystävillään, jotka pukeutuivat samoin kuin hän.


title: Stevie Nicks

text:
Fleetwood Macin menestysalbumille "Rumours" (1977) kaikki yhtyeen kolme lauluntekijää kirjoittivat hyvin henkilökohtaisia sanoituksia. Nicksin tuolloin kirjoittamat laulut pohdiskelivat hänen kariutuvaa suhdettaan Buckinghamiin (kuten ”Dreams” ja ”Silver Springs”) tai kokaiinia (”Gold Dust Woman”), jota Nicks ja muu yhtye käyttivätkin runsaasti. Yhtyeen yhdessä tekemäksi kappaleeksi merkityn ”The Chainin” sävel ja sanat olivat myös suurimmaksi osaksi hänen käsialaansa. Nicksille rakas ”Silver Springs” ei pituutensa vuoksi mahtunut albumille, minkä Nicks otti raskaasti. Kappale julkaistiin kuitenkin singlen B-puolena. Muut ylijääneet kappaleensa Nicks säästi myöhempiä sooloalbumeitaan varten. Nicksin ”Dreams” nousi listaykköseksi huhtikuussa 1977 ja on yhtyeen ainoa listaykkössingle Yhdysvalloissa. Albumia seuranneen pitkän ja vaativan kiertueen aikana Nicks kärsi äänensä käheytymisestä ja madaltumisesta.
Nicks solmi seurustelusuhteita muiden tunnettujen muusikoiden kanssa, kun hänen suhteensa Buckinghamiin oli kariutunut. Syksyllä 1976 Nicks aloitti suhteen Eagles-tähden Don Henleyn kanssa. Henley ei kuitenkaan halunnut sitoutua kuten Nicks. Nicks ja yhä tahollaan naimisissa ollut Mick Fleetwood aloittivat rakkaussuhteen syksyllä 1977. Suhde loppui vuotta myöhemmin, kun Fleetwood ja Nicksin paras ystävä Sara Recor rakastuivat.


title: Stevie Nicks

text: Fleetwood Macin seuraava albumi "Tusk" (1979) oli tupla-albumi, jonka teko kesti 13 kuukautta. Tyylillisesti yhtyeen kolme lauluntekijää olivat jo erkaantuneet toisistaan: Buckingham oli alkanut tehdä kokeellista musiikkia ja Nicks ja Christine McVie tekivät yhä radioystävällistä poppia. Albumin nimi "Tusk" oli Mick Fleetwoodin omasta peniksestään käyttämä lempinimi; Nicks uhkaili sen vuoksi jättää yhtyeen, mutta nimi pysyi. Nicks vihasi myös albumin kantta, jossa oli kuva koirasta puremassa isäntänsä lahjetta. Nicksin "Tuskille" kirjoittamia lauluja olivat ”Sara”, ”Sisters Of The Moon”, ”Angel”, ”Beautiful Child” ja ”Storms”. ”Sara” on Nicksin mukaan hänen henkilökohtaisin laulunsa. Se oli aluksi 15-minuuttinen, mutta lyhennettiin albumille alle viisiminuuttiseksi. ”Storms” kertoo Nicksin ja Fleetwoodin päättyneestä suhteesta. Nicks levytti "Tuskin" nauhoitusten aikana myös dueton ”Whenever I Call You ”Friend”” Kenny Logginsin kanssa tämän albumille.


title: Stevie Nicks

text: "Tuskia" seurannut maailmankiertue oli pitkä ja hyvin suosittu. Se ei kuitenkaan tuottanut juurikaan voittoa, sillä yhtye eli kiertueella tuhlailevan ylellistä elämää, ja Nicksin täytyi aina saada yöpyä hotellien presidenttisviiteissä. Kiertue muistetaan myös Australian- ja Uuden-Seelannin-keikoista, joiden aikana lääkkeiden ja alkoholin yhteisvaikutuksesta sekaisin ollut Buckingham häiriköi Nicksin esiintymisiä ja jopa potki tätä lavalla. Kiertueen jälkeen yhtye päätti pitää taukoa, jonka aikana Nicks ja muut jäsenet pääsivät toteuttamaan sooloprojektejaan.


title: Stevie Nicks

text: Soolouransa Nicks aloitti albumilla "Bella Donna" (1981). Nicks halusi ihailemansa Tom Pettyn tuottavan albumin, mutta Petty suositteli hänelle omaa tuottajaansa Jimmy Iovinea. Tämän kurinalainen työtapa olikin Fleetwood Macin kaoottisiin ja venyviin levytyssessioihin tottuneelle Nicksille tervetullut kokemus, ja albumi valmistui melko ripeästi. Suurin osa sen kappaleista oli Nicksin varhaisempia lauluja, jotka Fleetwood Mac oli torjunut. Alun perinkin sooloalbumille tarkoitettuja olivat vain ”Bella Donna” ja ”Edge of Seventeen”. Tom Pettyn kirjoittama ja kaksikon duona esittämä ”Stop Draggin’ My Heart Around” oli albumin ensimmäinen single. Se nousi top 10:een, ja pian sen jälkeen albumikin nousi listaykköseksi. Karistaakseen ”Rhiannon”-kappaleen ja mustien esiintymisasujensa johdosta saamansa noidan maineen Nicks hylkäsi mustan tyylinsä ja pukeutui kiertueella hyvin värikkäisiin ja koristeellisiin asuihin.


title: Stevie Nicks

text: Nicksille diagnosoitiin vuonna 1981 astma, jota oli hoidettava lääkkeillä. Samoihin aikoihin hänen paras ystävänsä Robin Snyder sairastui leukemiaan.


title: Stevie Nicks

text: Vuonna 1982 Fleetwood Mac palasi lyhyeltä tauolta ja levytti albumin "Mirage". Yhtyeen sisäiset välit olivat edelleen tulehtuneet. Buckingham suhtautui Nicksiin yhä vihamielisesti ja väheksyvästi eikä pitänyt siitä, että Nicks oli ottanut uuden kumppaninsa Jimmy Iovinen mukaan albumin nauhoituksiin. Nicksin lauluista osa oli jo Buckingham Nicksin ajoilta (”That’s Alright”) ja osa vasta "Bella Donnan" jälkeen kirjoitettuja (”Straight Back”). Kuten aiemminkin, Nicks toi levytyksiin niin paljon lauluja, että suurin osa jätettiin pois albumilta. Albumin merkittävin laulu on Nicksin omaelämäkerrallinen ja Robin Snyderistä kertova ”Gypsy”, jota niin Buckingham kuin Mick Fleetwoodkin ovat ylistäneet. ”Gypsysta” tehtiin myös musiikkivideo, joka oli silloin kaikkien aikojen kallein. "Mirage" nousi listaykköseksi ja ”Gypsy” singlelistan sijalle 12. Kiertue oli lyhyt ja se keskeytettiin, kun Robin Snyder kuoli.


title: Stevie Nicks

text: "Bella Donnan" teon aikana Nicks ja Jimmy Iovine olivat alkaneet seurustella keskenään. Vuonna 1983 Nicks meni naimisiin Snyderin lesken Kim Andersonin kanssa vain tukeakseen tätä ja voidakseen elättää Snyderin ja Andersonin vastasyntynyttä poikaa. Liitto kesti vain kolme kuukautta, ja Nicks on katunut sitä jälkeenpäin.


title: Stevie Nicks

text: Nicksin toinen sooloalbumi "The Wild Heart" (1983) ei noussut yhtä suosituksi tai arvostetuksi kuin edeltäjänsä, mutta myi silti tuplaplatinaa. Albumin tekijät olivat paljolti samoja kuin "Bella Donnalla" tuottaja Iovinea myöten. Nicks kirjoitti osan lauluista yhdessä texasilaisen laulaja-lauluntekijä Sandy Stewartin kanssa. Albumilla on jälleen myös duetto Tom Pettyn kanssa. Albumin menestynein kappale, Grammy-ehdokkuudenkin saanut ”Stand Back” on osittain Princen tekemä. "The Wild Heartia" seuranneen kiertueen alussa Nicks rakastui ex-Eagle Joe Walshiin, joka soitti kiertueella lämmittelijänä, ja he aloittivat suhteen. Nicks on myöhemmin sanonut Walshin olleen elämänsä rakkaus.


title: Stevie Nicks

text: Nicksin kolmas soololevy "Rock a Little" (1985) myi platinaa, mutta se sai Nicksin aiempia levyjä varauksellisempaa kritiikkiä. Albumilla on aiempaa enemmän muiden kuin Nicksin kirjoittamia lauluja, ja yksi kappaleista oli Stevien ja hänen Chris-veljensä yhdessä kirjoittama. Albumin ensimmäinen single ”Talk to Me” myi kuitenkin kultaa. Nicksin kokaiininkäyttö haittasi nauhoituksia, ja turhautunut tuottaja Jimmy Iovine lähti kesken kaiken pois. Myös Nicksin ja Joe Walshin suhde loppui vuoden aikana, kun Walsh lähti soittamaan Australiaan.


title: Stevie Nicks

text: Nicksin päihdeongelmat olivat kärjistyneet "Rock a Littlen" tekemisen aikana. Kokaiinin käyttö oli aiheuttanut Nicksille savukkeenmentävän reiän hänen nenänsä sisäseinään, hänen äänensä oli hajalla, ja hänen lavaesiintymisensä olivat muuttuneet sekaviksi. Nicksin vanhemmat, Mick Fleetwood ja muut läheiset saivat hänet taivuteltua hakemaan apua riippuvuuteensa. Nicks pääsi kokaiinista irti 28 päivän vieroituskuurilla Betty Fordin klinikalla. Päästyään klinikalta Nicks liittyi tammikuussa 1987 taas Fleetwood Maciin, joka levytti uutta albumiaan "Tango in the Night". Nicksin laulun ”Welcome to the Room... Sara” nimi on suora lainaus terapeutin lausumasta tervehdyksestä salanimellä klinikalle tulleelle Nicksille.


title: Stevie Nicks

text: Nicks ryhtyi psykiatrinsa kehotuksesta käyttämään rauhoittavaa lääkettä nimeltä Klonopin. Nicks tuli siitä riippuvaiseksi, ja se teki hänestä väsyneen, tahdottoman, vetäytyneen ja ylipainoisen moneksi vuodeksi. Nicks kertoi jälkeenpäin menettäneensä kahdeksan vuotta elämästään pystymättä luomaan sinä aikana mitään merkittävää. Hän pääsi Klonopinista irti vasta vuonna 1993 ja sai terveytensä ja energiansa takaisin. Tuskallinen vieroitus sairaalassa kesti 45 päivää.


title: Stevie Nicks

text: Kun "Tango in the Night" oli julkaistu, Lindsey Buckingham kieltäytyi lähtemästä kiertueelle yhtyeen kanssa. Hänen ja Nicksin välille leimahti raivoisa riita ja tappelu Christine McVien pihalla, minkä seurauksena Buckingham erosi koko yhtyeestä. Albumia seuranneen kiertueen aikana Nicksiä vaivasi Epstein–Barrin virus, joka aiheuttaa kroonista väsymystä. Näihin aikoihin hän myös poistatti rintaimplanttinsa, jotka hän oli ottanut 1976.


title: Stevie Nicks

text: Nicksin neljännen sooloalbumin "The Other Side of the Mirror" tuotti englantilainen Rupert Hine. Albumi nauhoitettiin Nicksin kotona Kaliforniassa ja julkaistiin toukokuussa 1989. Kuten ennenkin, Nicksin sanoitukset kertoivat hänen omasta elämästään. Albumilla vierailevat muun muassa Bruce Hornsby ja Kenny G. Albumi nousi Yhdysvalloissa sijalle 10 ja Britanniassa kolmanneksi.


title: Stevie Nicks

text: Ilman Buckinghamia jatkaneen Fleetwood Macin seuraavalle albumille "Behind the Mask" (1990) Nicks levytti jo aiemmin tekemiään lauluja. Kiertueen lopulla Nicks ilmoitti, ettei enää lähtisi tien päälle yhtyeen kanssa, jotta hän voisi keskittyä soolouraansa.


title: Stevie Nicks

text: Vuonna 1991 Nicks julkaisi kokoelmalevyn "", jolla oli myös uusia lauluja. Albumi myi platinaa. Nicks halusi albumille itselleen tärkeän ”Silver Springsin”, mutta Mick Fleetwood esti sen, sillä laulun oli tarkoitus tulla seuraavana vuonna julkaistavalle Fleetwood Mac -kokoelmalle. Nicks suuttui tästä Fleetwoodille ja ilmoitti eroavansa yhtyeestä lopullisesti. Vaikka Nicks ja Buckingham olivatkin lähteneet yhtyeestä, Fleetwood Mac soitti vastavalitun presidentin Bill Clintonin virkaanastujaisjuhlassa 1993 Clintonin omasta pyynnöstä, ja mukana olivat myös Buckingham ja Nicks. Nicks ojensi lavalla Clintonille tamburiininsa, vaikka se olikin vaimennettu kuten aina. Buckingham ei kuitenkaan halunnut edelleenkään olla Nicksin kanssa missään tekemisissä.


title: Stevie Nicks

text: "Street Angel" (1994) sisälsi useita kappaleita, jotka eivät olleet mahtuneet Nicksin aiemmille soololevyille. Klonopinin passivoima Nicks ei enää ollut kyennyt panostamaan lauluntekoon, ja albumia pidetäänkin vaatimattomana. "Street Angel" myi vain kultaa, ja Nicks on itsekin ollut siihen aina tyytymätön. Hän kärsi tuolloin myös ylipainonsa aiheuttamasta kielteisestä huomiosta mediassa.


title: Stevie Nicks

text: Nicks ja Buckingham palasivat Fleetwood Maciin 1997 tekemään "The Dance" -konserttialbumia, josta tehtiin myös konserttielokuva ja kiertue. Nicks laihdutti kiertuetta varten ja lopetti tupakoinnin. Buckingham oli tauon aikana leppynyt, eikä yhtye enää riidellyt entiseen tapaan. Albumi ja kiertue olivat suurmenestyksiä niin musiikillisesti kuin kaupallisestikin, ja albumi toi yhtyeelle useita Grammy-ehdokkuuksia. Christine McVie kuitenkin jätti yhtyeen kiertueen jälkeen moneksi vuodeksi. Nicks nimitettiin Rock and Roll Hall of Fameen vuonna 1998 muun Fleetwood Macin mukana. Nicks on sen jälkeen ollut mukana kaikilla Fleetwood Macin levyillä ja kiertueilla.


title: Stevie Nicks

text: "The Dancen" jälkeen Nicks kokosi uransa tärkeimmät laulut ja joitain julkaisemattomia kappaleita boksisettiin "Enchanted" (1998) ja lähti kiertueelle, joka alkoi Nicksin 50-vuotissyntymäpäivää seuranneena päivänä. Nicks lahjoitti osan kiertueen tuloista sydänterveystyön hyväksi Arizonassa.


title: Stevie Nicks

text: Kokoelmalevyn ja "Rumoursin" lauluista pitkälti koostuneen Fleetwood Macin yhteenpaluun jälkeen Nicks kertoi halunneensa suunnata katseensa jälleen tulevaisuuteen. Seuraavalla sooloalbumillaan "Trouble in Shangri-La" (2001) Nicks teki yhteistyötä useiden naispuolisten lauluntekijöiden kanssa, kuten Sherly Crow’n ja Sarah McLachlanin. Albumi nousi Billboardin listalla viidenneksi, mikä oli Nicksin paras listasijoitus 18 vuoteen.


title: Stevie Nicks

text: Fleetwood Macin seuraava albumi oli "Say You Will" (2003). Albumi ei kuulu Nicksin omiin suosikkeihin sen musiikin ja tekovaiheen riitelyn johdosta, mutta sitä seuranneella kiertueella yhtyeessä oli hyvä ilmapiiri.


title: Stevie Nicks

text: Vuosina 2005–2006 Nicks teki yhteiskiertueita Don Henleyn, Tom Pettyn ja Dave Stewartin kanssa. Vuonna 2007 hän julkaisi kokoelma-albumin "Crystal Visions" ja vuonna 2009 ensimmäisen livelevynsä "The Soundstage Sessions". Samana vuonna Fleetwood Mac teki pitkän "Unleashed"-kiertueen. Seuraava sooloalbumi "In Your Dreams" (2011) oli Dave Stewartin tuottama, ja Stewart myös kirjoitti osan kappaleista Nicksin kanssa. Albumilla on niin uusia kappaleita kuin yksi Nicksin 17-vuotiaana tekemäkin. Albumi nousi listakuutoseksi. Levyn teosta tehtiin myös dokumenttielokuva. Ennen albumin julkaisua Nicks teki kiertueen Rod Stewartin kanssa.


title: Stevie Nicks

text: Glee-televisiosarjan jaksossa ”Landslide” (2011) esitettiin Nicksin lauluja, ja nimikappale nousi uudelleen listoille.


title: Stevie Nicks

text: Sooloalbumilleen "" (2014) Nicks levytti 1960-luvun lopun ja 1990-luvun puolivälin välillä tekemiään lauluja, joita hän ei aiemmin ollut levyttänyt.


title: Stevie Nicks

text: Fleetwood Mac aloitti ”On With The Show” -kiertueensa syyskuussa 2014, ja Christine McVie oli jälleen mukana.


title: Stevie Nicks

text: Nicks on aina kiinnittänyt paljon huomiota ulkoiseen tyyliinsä esiintyessään. Hänen romanttisen boheemiin esiintymisasuunsa kuuluvat hartiahuivit, korkeat platform-jalkineet, sifonkihameet ja pitsi.


title: Stevie Nicks

text: Nicks oli 1980-luvulla lyhyesti naimisissa kuolleen ystävättärensä lesken Kim Andersonin kanssa tukeakseen tätä ja näiden poikaa. Sitä lukuun ottamatta hän on aina ollut naimaton, eikä hänellä ole lapsia. Hän oli 1970-luvulla raskaana Don Henleylle, jonka kanssa hän silloin seurusteli.